12 Fakta Menarik Mengenai Kehebatan Khabib Nurmagomedov

Khabib Nurmagomedov, juara kategori lightweight UFC baru sahaja melabuhkan tirai sebagai pejuang seni bela diri campuran (MMA). Beliau mengumumkan persaraannya sebaik setelah menewaskan Justin Gaethje pada acara UFC 254 di Abu Dhabi. Dengan rekod sebagai  Muslim pertama menjadi juara UFC dan kemenangan tanpa tewas 29-0, Khabib diiktiraf oleh UFC sebagai jaguh tempur no.1 dalam semua kategori (pound for pound). Ayuh kita ikuti beberapa fakta menarik mengenai pejuang handalan dari wilayah Dagestan ini:

1. Keberanian dan kemampuan menyerap serangan – Disebabkan lawan Khabib tahu mereka tidak boleh menyaingi kemampuan Khabib dalam pergelutan di atas kanvas, mereka lebih mengutamakan serangan stand-up.  Walau bagaimana pun, sepanjang karier beliau dalam MMA, Khabib tidak pernah dijatuhkan oleh tumbukan atau tendangan. Malah, salah satu perkara yang sering dinyatakan oleh pengulas mengenai Khabib adalah kekuatan dagu yang cukup ampuh untuk menyerap serangan uppercut oleh pihak lawan. Khabib dikatakan tidak mempunyai taktik pertahanan yang bagus tetapi beliau mengimbangi kekurangan tersebut dengan daya ketahanan yang tinggi. Boleh dikatakan sepanjang kariernya di UFC, Khabib tidak pernah mengalami luka atau bengkak yang teruk dalam mana-mana pertarungan.

Refleks Khabib sendiri sebegitu dahsyat, di mana beliau amat pantas dalam memberikan tindakbalas sebaik menerima pukulan. Pihak lawan perlu bersedia untuk dibalas dengan serangan atau dijatuhkan melalui takedown apabila serangan mereka mengenai Khabib.

Apa yang menarik, walaupun Khabib telah dibiasakan bergusti dengan beruang sejak kecil, beliau sebenarnya takut pada ular dan anjing.

2. Keupayaan menyerang – Ketepatan serangan Khabib hanyalah 49 peratus, jauh diatasi oleh Anderson Silva yang mencatat 63.2 peratus ketepatan serangan dan direkodkan sebagai pejuang UFC dengan ketepatan serangan terbaik dalam sejarah UFC. Tetapi tumbukan padu Khabib ke atas Conor McGregor dalam pusingan kedua perlawanan mereka pada acara UFC 229 membuktikan kebolehan Khabib dalam melakukan serangan tidak wajar dipandang rendah sama sekali.

3. Grappling dan takedown – Kemampuan Khabib mencengkam dan menjatuhkan lawan dan bergusti sememangnya diketahui umum. Penonton di Barat sering kali mendakwa bahawa taktik Khabib adalah “membosankan” kerana kecenderungan mereka pada jaguh MMA seperti Conor McGregor yang lebih mengutamakan serangan berbanding takedown dan grappling yang menjadi kepakaran Khabib. Latar belakang Khabib dalam sukan gusti, sambo dan judo juga banyak membantu beliau meningkatkan keupayaannya menjatuhkan lawan.

Apabila pihak lawan telah dijatuhkan, kesudahan yang menunggu mereka adalah submission ataupun pukulan bertubi-tubi oleh Khabib. Setakat ini, Khabib memegang rekod sebagai pejuang UFC paling banyak berhasil melakukan takedown dalam satu perlawanan. Beliau mencatat rekod terbabit dalam pertarungan menentang Abel Trujillo pada acara UFC 160.

4. Kunci kaki (leg mount) dan gari Dagestan (Dagestani handcuff) – Lebih menggerunkan, Khabib bukan sahaja bergusti menggunakan tangan, tetapi juga seluruh anggota badannya. Aksi Khabib menggunakan kakinya untuk mengunci pergerakan kaki McGregor akan sentiasa diingati oleh peminat sukan MMA. Walaupun taktik leg mount ini diejek dan disamakan dengan ikan duyung, ia menunjukkan Khabib adalah pejuang UFC yang lengkap dan unorthodox.

Satu lagi kaedah kegemaran Khabib adalah Dagestani handcuff. Secara konsep, ianya kedengaran ringkas tetapi sukar dilakukan ke atas lawan. Ketika Khabib dan lawannya berada di atas lantai kanvas, salah satu tangan pihak lawan akan ditarik oleh Khabib supaya tangan tersebut dihempap oleh badan lawannya sendiri, sementara Khabib akan menghimpit badan lawan sambil melakukan pukulan atau cubaan submission. Dominasi Khabib ke atas Michael Johnson pada acara UFC 205 menyaksikan beliau menggunakan kekunci gari Dagestan ini dengan begitu berkesan sekali.

5. Persediaan rapi – Untuk mengetahui tahap komitmen Khabib dalam memastikan beliau benar-benar bersedia menghadapi lawan, kita boleh meneliti persediaan Khabib sebelum perlawanan menentang Dustin Poirier di Abu Dhabi. Dalam perbualannya bersama Presiden Rusia, Vladimir Putin, Khabib menjelaskan bahawa beliau sengaja tiba di Abu Dhabi kira-kira 20 hari lebih awal bagi menyesuaikan diri dengan suhu, cuaca, persekitaran, dan perbezaan waktu di Abu Dhabi. Dustin Poirier pula tiba di Abu Dhabi kira-kira seminggu sebelum perlawanan tersebut, sementara Khabib telah berada di situ hampir dua minggu sebelum Poirier mendarat di Abu Dhabi.

6. Menghormati guru – Ketika jurulatih Khabib Javier Mendez melawat Dagestan, salah satu perkara yang memperlihatkan sifat tertib Khabib adalah kesanggupannya membawa beg Javier, walaupun ketika itu Khabib sudah pun mempunyai rekod cemerlang sebagai salah seorang juara UFC. Sebagai individu yang menerima didikan agama sejak kecil, Khabib sudah biasa mengamalkan ajaran Islam yang menggalakkan sikap menghormati guru.

Dalam satu lagi kisah yang dikongsikan Javier, jurulatih tersebut berkata apabila hendak bersolat, Khabib meminta izin daripadanya terlebih dahulu.

Bapa Khabib, Abdulmanap Numagomedov juga memastikan beliau memberikan contoh yang baik kepada Khabib. Menurut Javier, Abdulmanap tidak pernah cuba campur tangan dalam urusan melatih Khabib, walaupun sememangnya diketahui Abdulmanap memainkan peranan penting dalam membentuk keperibadian Khabib.

7. Sifat cintakan tanahair – Setiap kali Khabib berjalan ke arah gelanggang, lagu yang dimainkan sebagai entrance music beliau adalah “Dagestan” nyanyian Sabina. Lirik lagu tersebut sendiri menceritakan rasa cinta pada Dagestan. Khabib sendiri sentiasa memakai papakha bagi menunjukkan kebanggaannya sebagai seorang warga Dagestan.

Bapa Khabib, Abdulmanap pernah berkhidmat sebagai tentera Rusia dan sering kali menyifatkan Rusia sebagai motherland.

8. Didikan ibubapa – Khabib berkata – “Apabila saya berjalan ke gelanggang bersama bapa saya, ianya umpama berjalan bersama singa.” Kesetiaan Khabib kepada bapanya bukan satu rahsia, hinggakan beliau menjelaskan bahawa persaraannya dari UFC adalah kerana beliau tidak sanggup untuk bertarung tanpa Abdulmanap berada di sampingnya.

Tetapi ramai yang tidak tahu bahawa Khabib juga amat rapat dengan ibunya. Disebabkan ibu Khabib tidak pernah tampil di depan khalayak, peranan beliau dalam membesarkan Khabib jarang dibicarakan. Menurut Khabib sendiri, ibunya tidak setegas Abdulmanap. Tetapi permintaan ibu Khabib sendiri yang menyebabkan Khabib sedar bahawa telah tiba masanya untuk beliau berundur dari UFC.

9. Komitmen yang tinggi – Javier Mendez, Daniel Cormier dan Mohamad Lawal yang pernah melatih Khabib di Akademi Kickboxing Amerika (AKA) berpandangan bahawa Khabib seorang yang sangat rajin, komited dan tidak mengambil jalan singkat untuk berjaya. Beliau berusaha bukan sahaja dalam seni pertarungan, malah mempamerkan kesungguhan dalam mempelajari bahasa Inggeris untuk memudahkan dirinya memahami perkara yang diajar oleh jurulatih di Amerika.

10. Stamina – Khabib tidak berahsia dalam mendedahkan taktik utamanya sebelum pertarungan, iaitu menekan pihak lawan sehingga mereka kepenatan dan mendedahkan diri mereka pada takedown dan serangan Khabib. Sepanjang karier MMA Khabib, beliau tidak pernah gagal ujian dadah atau didapati mengambil mana-mana bahan terlarang. Malah, sebelum pertembungan menentang Justin Gaethje pada acara UFC 254, Khabib baru sahaja sembuh dari beguk (mumps) dan tulang pergelangan kakinya yang patah juga masih belum pulih sepenuhnya.

Al Iaquinta yang menentang Khabib pada acara UFC 223 menegaskan taktik pertarungan Khabib yang mengutamakan pergelutan di kanvas sepatutnya sangat meletihkan bagi pejuang UFC biasa, tetapi seperti yang sudah diketahui, Khabib bukanlah jaguh biasa.

11. Kebijaksanan – Khabib disifatkan sebagai antara pejuang UFC yang memiliki fight IQ paling tinggi. Bukan saja beliau bijak menyusun strategi, tetapi Khabib juga memiliki adaptability yang membolehkan beliau mengubah strategi berdasarkan situasi semasa. Bukan sahaja di gelanggang, Khabib juga seorang yang berpendidikan. Pernah menuntut di Makhachkala Finance and Economics College, Khabib juga sedang dalam proses menamatkan pengajian jarak jauh dalam bidang ekonomi di Plekhanov Russian University of Economics.

Selain daripada bahasa Rusia dan Inggeris, dan bahasa ibundanya Avar, Khabib juga sedikit sebanyak boleh berbahasa Kumyk, Arab dan Turki. Sepupu Khabib, Islam Makhachev mendedahkan bahawa keluarga mereka sedang dalam proses mewujudkan pusat pembelajaran di sebelah gym MMA yang diusahakan mereka, bagi memastikan mereka “bukan sahaja melahirkan pejuang, tetapi juga doktor dan pakar.”

12.Keteguhan sebagai seorang Muslim – Tidak keterlaluan sekiranya Khabib disifatkan sebagai seorang yang warak. Beliau enggan bertarung ketika bulan Ramadhan bagi memastikan dapat menjalankan ibadah tanpa gangguan. Setiap ucapannya sebelum atau selepas perlawanan sentiasa didahului dan diselangi pujian pada Ilahi. Beliau pernah menerima kritikan kerana tindakannya membantah penganjuran konsert rap pada tahun 2018. Mentaliti Khabib mungkin dilihat sebagai konservatif dan fundamentalis mengikut kaca mata Barat, tetapi keyakinan dan pendirian beliau sebagai seorang Muslim juga menjadi daya penarik kepada peminat bukan sahaja di Barat, malah di seluruh dunia.

Khabib mengakui beliau giat dipujuk supaya membatalkan keputusan untuk bersara. Tetapi amat sukar membayangkan Khabib untuk kembali ke gelanggang setelah berjanji kepada ibunya. Lebih-lebih lagi dinasti keluarga mereka tidak tamat dengan persaraan Khabib kerana Islam Makhachev kini disasarkan untuk menjadi juara kategori lightweight UFC dalam tempoh setahun. Apa yang pasti, dunia tidak mungkin menyaksikan jaguh tempur lain yang mampu meninggalkan impak mendalam seperti dilakukan Khabib Nurmagomedov.

RUJUKAN

Khabib Nurmagomedov exclusive interview with Russia’s Channel One after UFC 242 (n.d.). Khabibmcgregor.com. Retrieved November 1, 2020, from https://khabibmcgregor.com/khabib-nurmagomedov-exclusive-interview-after-ufc-242/

Lee, A. (2020, August). How Khabib Nurmagomedov Achieved a Net Worth of $30 Million. Money Inc. Retrieved November 1, 2020, from https://moneyinc.com/khabib-nurmagomedov-net-worth/

Mayall, J. (2019, September 4). UFC 242 Breakdown: Khabib Nurmagomedov’s 3 favorite techniques. The Body Lock. Retrieved November 1, 2020, from https://thebodylockmma.com/ufc/ufc-242-breakdown-khabib-nurmagomedov/

McCarter, N. (2019, September 4). Can Anyone in UFC Stop Khabib? Breaking Down the Stats. Bleacher Report. Retrieved November 1, 2020, from https://bleacherreport.com/articles/2852315-can-anyone-in-ufc-stop-khabib-a-statistical-breakdown

[RT Sport MMA]. (2019, September 14). FULL: Putin meets with champion Khabib Nurmagomedov after UFC 242 win [Video file]. Retrieved from https://www.youtube.com/watch?v=J_Skmc-9JXk

Sinelschikova, Y. (2019, November 14). 7 surprising facts about UFC champ Khabib ‘The Eagle’ Nurmagomedov. Russia Beyond. Retrieved November 1, 2020, from https://www.rbth.com/lifestyle/331279-7-facts-about-khabib

UFC star Islam Makhachev on the importance of education alongside MMA: ‘We need good doctors and specialists as well’ (2019, September 5). RT. Retrieved November 1, 2020, from https://www.rt.com/sport/475129-islam-makhachev-khabib-nurmagomedov-new-gym/

William, C. (2015, February 4). Top 10 Most Accurate Strikers in UFC History. The Sportster. Retrieved November 1, 2020, from https://www.thesportster.com/mma/top-10-most-accurate-strikers-in-ufc-history/

Artikel dikirimkan oleh Muhammad Azraiel untuk The Patriots.


Sejarah Netflix Yang Korang Tak Tahu

Nama penuh syarikat ini ialah Netlix, Inc. Ia tubuhkan pada bulan Ogos tahun 1997 oleh dua usahawan yang berbangsa Amerika Syarikat. Reed Hastings dan Marc Randolp. Netflix merupakan syarikat streaming video yang mana ibu pejabatnya terletak di Los Gatos, California.

Tahun 1999, Netlix terima langganan melalui talian Internet. Pelanggan yang melanggan akan memilih filem apa yang dia mahu melalui laman web Netflix, lepas itu Netflix akan hantar DVD kepadanya. Ini konsep asal Netflix dulu-dulu. Bagi DVD. Ada pelanggan yang akan membayar ikut bulanan, tetapi jumlah DVD yang boleh dimilikinya pada suatu masa, amatlah terhad. Jadi kena pilih dari dalam katalog Netlfix yang terdapat puluhan ribu filem.

Itulah awalnya, ia membenarkan pelanggan menyewa DVD secara online. Netflix pada awalnya juga hanyalah suatu syarikat yang menyediakan perkhidmatan menyewakan filem melalui online. Itulah konsep pada awal penubuhannya.

Untuk jadi lebih maju, Netflix kemudiannya pada tahun 2006 mengadakan pertandingan dengan hadiah sebanyak 1 juta USD kepada sesiapa yang mampu mencadangkan alternatif penambahbaikan ke dalam sistem Netflix sebanyak 10%. Selepas itu, hadiah tersebut dimenangi oleh satu pasukan gabungan individu-individu profesional dalam bidang matematik, sains komputer dan jurutera yang berasal dari Amerika Syarikat, Kanada, Austria dan Israel. Pasukan mereka ini bernama Bellkor’s Pragmatic Chaos.

Setahun selepas itu, tahun 2007, Netflix sudah mula menawarkan perkhidmatan untuk menyiarkan filem dan rancangan televisyen kepada pelanggan secara langsung ke rumah melalui internet. Pelan langganan ketika ini sudah menjadi perkhidmatan streaming tidak terhad. Sudah boleh akses banyak filem dan rancangan televisyen dalam satu masa.

Netflix banyak bekerjasama dengan pengeluar produk elektronik pengguna seperti konsol permainan video dan Blu-ray Disc Players untuk membolehkan pelanggan akses apa-apa video dari Netflix terus ke dalam peranti pelanggan. Tahun 2010, barulah Netflix memperkenalkan langganan streaming tidak terhad tanpa DVD. Inilah yang kita sedang nikmati sekarang ini.

Pada tahun yang sama, Netflix berkembang ke luar Amerika yakni di Kanada. Berkembang sampai ke Amerika Latin dan Carribean pada tahun 2011. Ia juga berkembang sampai ke Ireland, United Kingdom dan Scadinavia pada tahun berikutnya. Pada tahun 2016, Netflix sudah berkembang di 190 negara dan wilayah. Sekarang, Netflix sudah mempunya 151 juta pelanggan berbayar di seluruh dunia.

Bagaimana boleh dapat nama Netflix?

Ia adalah gabungan daripada dua singkatan iaitu Net yang disingkatkan daripada perkataan Internet dan Flix diambil daripada Flicks iaitu penggunakan dialek untuk memaksudkan filem.

Bagaimana ia diasaskan? Apakah punca kepada penubuhan Netflix?

Randolph bekerja sebagai pengarah pemasaran di suatu syarikat Milik Hastings, Pure Atria. Kemudian syarikat ini dijual kepada Rational Software Corporation pada tahun 1997 dengan harga 700 juta USD.

Sebenarnya, mereka berdua sudah terfikir untuk membangunkan syarikat umpama Netflix sebelum menjual Pure Atria. Ketika itu, mereka sedang di dalam kereta dalam perjalanan untuk ke pejabat.

Reed melabur 2.5 juta USD untuk permulaan wang tunai. Dengan model e-dagang Amazon, mereka terfikir barangan apa yang mudah-alih untuk dijual melalui talian macam cara Amazon lakukan.

Mereka mempertimbangkan untuk menjual kaset VHS, tapi akhirnya mereka lebih cenderung kepada DVD, mereka tolak kaset VHS. Mereka pun cubalah nasib dengan menguji menjual DVD atas talian. Selepas itu, rumah pertama di Santa Cruz menjadi cubaan pertama mereka menghantar DVD. Misi itu berjaya akhirnya. Dari situlah mereka ingin melakukan revolusi terhadap model untuk perniagaan sebegitu sehinggalah datang idea untuk menyewa DVD atas talian supaya ia lebih memudahkan pelanggan dan mencabar status quo pemasaran semasa. Mereka sangat kedepan dalam industri begitu. Ianya sangat inovatif.

Kesimpulan

Mereka sudah berkembang dengan pesat. Mereka mempunyai pekerja seramai 6,700 orang di seluruh dunia setakat ini. Pendapatan Netflix mencecah 1.866 bilion USD.

Ini menunjukkan yang dalam melakukan perniagaan. Kita haruslah berfikir benda baharu untuk membantu memudahkan serta menghiburkan pelanggan. Berani juga untuk mengambil risiko untuk lebih belajar dalam hal-hal begini. Kalau diikutkan, Hastings dan Randolph sudah kaya. Tapi disebabkan mereka ingin membawa perubahan di dalam industri DVD, mereka sanggup mengambil risiko menjual Pure Atria dan membangunkan Netflix.

Dan inilah dia. Netflix yang kita layan hari ni. Lagi-lagi waktu Perintah Kawalan Pergerakan ini. Lagilah layan Netflix, kan?

RUJUKAN:

Hosch, W. L. (2020, March 18). Netflix. Retrieved from Encyclopædia Britannica: https://www.britannica.com/topic/Netflix-Inc

McFadden, C. (2019, October 12). The Fascinating History of Netflix. Retrieved from Interesting Engineering : https://interestingengineering.com/the-fascinating-history-of-netflix

Artikel kiriman Sadiq Salihoddin untuk The Patriots.


Alatan Yang Tidak Terpengaruh Dek Zaman

Dunia hari ini menyaksikan perubahan untuk kebanyakan peralatan yang manusia gunakan. Dari satu peralatan yang menggunakan tenaga manusia untuk digerakkan, bertukar kepada tenaga elektrik dan elektronik. Daripada satu peralatan dengan kapasiti lemah kepada peralatan dengan kapasiti yang lebih besar.

Sebagai contoh cangkul yang digunakan untuk menggembur tanah. Awalnya menggunakan tenaga manusia, seterusnya direka bajak yang ditarik menggunakan kekuatan haiwan peliharaan. Kemudian traktor pembajak direka untuk memudahkan kerja pertanian.

Contoh lain ialah alat untuk menyimpan data. Kita bermula dengan cekera liut (disket) kemudian beralih kepada cekera padat (Compact Disk – CD) untuk mendapatkan ruang lebih besar. Hari ini kita boleh simpan ribuan data dalam cekera keras (external hard disk) yang hanya sebesar tapak tangan.

Tapi sedar atau tidak ada beberapa peralatan atau rekaan yang tidak berubah sejak dari dulu. Hanya sedikit penambahbaikan dilakukan tanpa mengubah rekaan asal. Beberapa rekaan lain turut muncul selepas itu namun peralatan yang direka asal tetap menjadi pilihan untuk digunakan.

Antaranya ialah alat untuk memotong kuku. Lumrah manusia untuk memotong kuku apabila sudah panjang. Manusia pada masa lalu menggunakan batu untuk mengasah hujung kuku, kemudian beralih kepada penggunaan pisau.

Pada tahun 1875, seorang lelaki bernama Valentine Fogerty telah mematenkan rekaan pengetip kukunya di Amerika Syarikat. Manakala di Eropah, David Gestetner juga muncul dengan rekaan pengetip kuku pada tahun sama.

Eugene Heim and Oelestin Matz menambah baik rekaan ini pada tahun 1881 dan bentuk ini kekal sehingga sekarang. Mungkin ada penambahan daripada segi fungsi seperti menambah pengikir atau menambah pembuka botol namun itu tidak mengubah bentuk rekaan asal.

Selain itu, peralatan lain yang masih kekal dengan rekaan asal ialah pagar kawad berdiri atau barbed wire.

Pagar yang terdiri dari dawai rata dan nipis pertama kali dicadangkan di Perancis, oleh Leonce Eugene Grassin-Baledans pada tahun 1860.

Pada tahun 1868, seorang lelaki bernama Michael Kelly telah mencipta reka bentuk asas untuk kawat berduri semasa dia memusingkan dua wayar untuk membuat bucu tajam pada pagar wayar.

Paten pertama pada kawat berduri dikeluarkan di Amerika Syarikat pada tahun 1867. Pada tahun 1874, Joseph Glidden mencipta mesin untuk menghasilkan peralatan itu dalam skala besar dan penggunaan pagar itu menjadi semakin meluas.

Pencipta lain menerima paten untuk variasi mereka sendiri pada reka bentuk dawai berduri asas lebih daripada 500 paten dikeluarkan di Amerika Syarikat antara tahun 1868 dan 1874.

hari ini, pagar kawad berduri rekaan Joseph Glidden masih diguna pakai. Sedikit penambahbaik dilakukan seperti penggunaan besi tahan karat dan jarak piawai antara kawat. Kita boleh lihat pagar kawat duri digunakan untuk ladang, tempat penternakan, penjara malah untuk pagar kawasan individu.

Satu lagi peralatan yang masih menggunakan rekaan asal ialah perangkap tikus. Peralatan ini mempunyai variasi rekaan lain tetapi rekaan asal masih lagi digunakan.

Keju akan diletakkan diatas picu. Apabila tikus memijak atau meyentuh picu itu, spring akan terlepas dan satu lagi besi dipanggil hammer akan memerangkap tikus itu.

William C. Hooker mematenkan rekaan pertama perangkap tikus pada tahun 1894 di Amerika Syarikat. Pada tahun 1898, James Henry Atkinson mematenkan rekaan perangkap tikus bernama Little Nipper di Eropah.

Peralatan ini mempunyai banyak variasi seperti perangkap sangkar, perangkap elektrik malah ada yang menggunakan gam. Namun rekaan asal masih tidak berubah secara asasnya.

Itu sedikit sebanyak peralatan yang saya dapati tidak berubah walaupun masa telah jauh beredar. Mungkin artikel ini akan disambung dengan beberapa lagi peralatan yang mengalami nasib sama.


Pokok Kehidupan Yang Sebenar

Pokok kehidupan (tree of life) merupakan sejenis pokok yang menjadi simbolik penting dalam pelbagai tradisi agama, mitos dan kepercayaan. Dalam tradisi-tradisi ini, pokok kehidupan merupakan pokok suci yang dikatikan sebagai pokok kehidupan dan pokok penciptaan.

Pokok baobab Afrika (Adansonia digitata) merupakan pokok sebenar yang dikenali sebagai pokok kehidupan. Pokok baobab dapat dijumpai di sebahagian Madagascar, Afrika, Australia dan India. Pokok ini merupakan pokok kebangsaan Madagascar. Pokok baobab dikenali sebagai pokok kehidupan kerana mempunyai banyak peranan dan kepentingannya kepada kehidupan.

Pokok baobab dapat hidup lebih dari seribu tahun dan mengikut pentarikhan karbon, terdapat pokok baobab dapat hidup sehingga 6,000 tahun. Pokok ini mempunyai batang setinggi 22 meter dan bulatan sepanjang 47 meter.

Pokok baobab dapat menyediakan kawasan teduhan dan kayu-kayan. Daunnya dapat dijadikan sebagai bahan ubatan untuk merawata sakit seperti demam, asma dan luka. Daun itu juga dapat digunakan sebagai bahan makanan.

Selain makanan, pokok baobab juga dapat menyediakan air, bukan sahaja untuk haiwan tetapi untuk manusia juga. Ia dapat menyimpan berates liter air. Kulit dan batangnya dapat digunakan untuk membuat pakaian dan tali.

Malah, kulit pokok baobab merupakan kalis api. Agak ironi bagi pokok yang kalis api kerana pokok biasanya merupakan bahan bakar. Buahnya kaya dengan vitamin C dan harganya mampu mencecah bilion dolar yang mempunyai berat sekitar 1.44 kilogram serta mempunyai rasa seperti vanilla, bir dan anggur.

RUJUKAN:


Jom Baca Anak Cina Ini Tempelak Lelaki Melayu Yang Perlekehkan Bahasa Kebangsaan

Terbaca cadangan bernas ini yang sedang menular di FB dan disukai oleh ramai generasi “I’m not XXX, I’m Malaysian”. (sumber: https://www.facebook.com/psychdragon/posts/10156131208661677)

Dah baca 50 kali pun masih tak dapat hadam. Kalau Bahasa Melayu tak boleh dipanggil Bahasa Melayu disebabkan ia “no longer reserved for Malays”, rasanya Bahasa Inggeris (“English”) pun kena tukar nama kot memandangkan ia bukan lagi hak eksklusif orang England (“English people”). Kena tukar jadi “United Kingdom Language” sebab takut orang Wales, Scotland dan Northern Ireland terasa. Tapi kalau buat macam itu kang USA, Canada, Australia pula yang terasa.

Bahasa sememangnya dinamakan mengikut kaum penutur asal: Hindi is Hindi, bukan “Indian Language”. Arabic is Arabic, bukan “Saudian Language” atau “Yemeni Language”. Orang Iran pun masih bertutur dalam “Persian” bukannya “Iranian”. Austria tetap guna “German” sebagai bahasa kebangsaan, tak ada nak tukar jadi “Austrian” sebab merajuk dengan Nazi Germany. Bahasa tak perlu ikut prinsip Westphalia.

Kemudian katanya kalau tak guna Inggeris, pendidikan kita tak bertaraf dunia, tak berdaya saing. Dalam senarai top 10 PISA untuk subjek matematik, 7 negara (Finland, Norway, Ireland, Estonia, Korea Selatan, Jepun dan Hong Kong) guna bahasa kebangsaan sebagai bahasa pengantar. Yang selebihnya itu (Canada dan New Zealand) guna Bahasa Inggeris kerana bahasa kebangsaan mereka sememangnya Bahasa Inggeris.

Takkanlah terdapat satu negara iaitu Singapura yang mengagungkan Bahasa Inggeris lebih daripada bahasa kebangsaan yang lain (Singapura mempunyai 4 bahasa kebangsaan), terus kita nak ikut? Kenapa tak ikut majoriti negara yang mencapai kejayaan dalam pendidikan berbahasa pengantar bahasa kebangsaan?

Akhir sekali apa jadahnya elektif “advanced Malay”? Adakah maksudnya majoriti orang Malaysia hanya perlu cakap basic Malay (“how basic is basic”?), sementara itu hanya minoriti yang ambil kelas elektif je yang boleh berbahasa Melayu “advanced”? Saya pernah jumpa pekerja Bangladesh yang memulakan ayat dengan “sayugia…”, adakah itu kira “basic” atau “advanced”?

Sebenarnya, apa masalah sekiranya kedudukan Bahasa Melayu dalam sistem pendidikan kita dikekalkan? Apa yang susah sangat untuk memartabatkan Bahasa Melayu dalam kehidupan seharian? Apa yang susah sangat untuk mengguna Bahasa Melayu dalam apa-apa urusan? Apa yang susah? Bak kata Winston Churchill, “want thousand powers, don’t want thousand excuses”.

Sebelum kita nak meremehkan Bahasa Melayu seolah-olah ia tidak “international” atau tidak “commercial”, cuba tanya diri kita apakah usaha yang telah kita lakukan untuk mengantarabangsakan Bahasa Melayu? Adakah kita mengemaskini media sosial dalam Bahasa Melayu? Adakah kita berkomunikasi dengan kawan non-Malay dalam Bahasa Melayu? Atau kebanyakan masa kita sendiri pula yang merasa malu dan “inferior” dengan bahasa kita?

Bila kita mempertahankan perkara ini, terus kita dicop “chauvinist”, “Melayu Ultra” bagai (kalau saya spesial sikit, dicop Melayu celup). Padahal kita cuma tak nak identiti kenegaraan kita hilang. Tak nak jadi orang yang tak kenang budi. Tak nak mengkhianati warisan nenek moyang yang diamanahkan kepada kita.

Saya pening dah dengan orang Malaysia sekarang, lagi-lagi di era “so-called” Malaysia Baharu ini. Baik jadi orang Korea, tak ada isu tak nak belajar dalam Bahasa Korea atau timbul rasa malu dengan Bahasa Korea.


Harta Karun Empayar Melayu Srivijaya Yang Hilang Ditemui?

Sebelum kemunculan Kesultanan Melayu Melaka (KMM), rantau Nusantara pernah menyaksikan kebangkitan sebuah empayar Melayu yang hebat iaitu Empayar Srivijaya. Kedudukan empayar itu yang strategik di tengah-tengah laluan perdagangan India-China menjadikan ia sebuah kerajaan yang kaya dan berpengaruh. Dan ini dibuktikan menerusi penemuan pelbagai artifak bernilai tinggi di Sungai Musi berhampiran Palembang.

Dalam tempoh lima tahun, para nelayan yang mencari rezeki di situ berpeluang menemui pelbagai artifak kerajaan tersebut. Ini termasuklah batu-batu berharga, duit syiling lama dan artifak keagamaan dari loceng gangsa hinggalah patung Buddha. Bagi ahli arkeologi maritim Dr Sean Kingsley, penemuan artifak-artifak ini sememangnya sesuatu yang mengujakan.

Ini kerana menurut beliau, bukan sedikit ekspedisi arkeologi digerakkan untuk mencari tinggalan Empayar Srivijaya dari India hingga Thailand tetapi gagal. Malah di Palembang sendiri, tidak banyak artifak termasuk serpihan tembikar dikumpul sebagai bukti kewujudan petempatan kecil di situ. Tetapi dengan pelbagai penemuan artifak di Sungai Musi, ia membuktikan gelaran Pulau Emas kepada Sumatera bukan satu omong kosong.

Penulis percaya gelaran Pulau Emas yang diberi kepada Sumatera pada era antikuiti berkemungkinan datang daripada pihak Yunani. Gelaran tersebut diberi memandangkan pulau itu kaya dengan pelbagai sumber asli termasuk emas dan titik ketibaan terawal laluan perdagangan India-China.

Dapatan Dr Kingsley mendapati pelbagai artifak yang ditemui mewakili kerajaan atau negara yang berdagang dengan pihak Srivijaya. Misalnya, penemuan pelbagai artifak seramik berwarna biru dan putih menunjukkan ia merupakan barangan seramik berkualiti tinggi dari China. Barangan ini selalunya ditukar dengan barang dagangan dari India dan Parsi.

Bagi artifak keagamaan pula, ia jelas memperlihatkan pengaruh Hindu-Buddha empayar berkenaan. Antara artifak yang ditemui ialah patung-patung Buddha kecil yang diperbuat daripada emas dan gangsa, pengetuk pintu kuil yang diperbuat daripada gangsa menampilkan wajah sy.ai.tan Kala dan cincin upacara buatan emas bertatahkan batu delima.

Dapatan Dr Kingsley tentang artifak-artifak Srivijaya turut mendedahkan kekayaan golongan pemerintah dan bangsawan empayar itu. Antara artifak yang dijumpai para nelayan ialah pemegang pe.da.ng yang diperbuat daripada emas, ratusan cincin emas dan cermin-cermin yang diperbuat daripada gangsa.

Mungkin bagi Dr Kingsley, penemuan artifak-artifak ini menunjukkan nilai sebenar kekayaan Srivijaya. Tetapi menurut catatan pedagang Arab, itu cuma sekelumit saja. Mengikut catatan Ibnu Khordhabeh, pendapatan cukai Maharaja Srivijaya dalam sehari ialah sebanyak 200 jongkong emas.

Dan ini juga mungkin dapat membangkang teori Dr Kingsley bahawa kebanyakan kekayaan Srivijaya tenggelam dalam Sungai Musi pada abad ke-14. Mengikut catatan Ibnu Katsir, pada abad ke-14, terdapat 1,700 buah pulau (kawasan jajahan Srivijaya) yang mempunyai runtuhan bangunan.

Penulis percaya sebahagian kekayaan ini sama ada tertimbus bersama runtuhan bangunan yang belum ditemui atau telah diambil semasa proses pembersihan dibuat. Dengan penemuan banyak artifak di Sungai Musi dalam tempoh lima tahun kebelakangan ini, ini menunjukkan kekayaan empayar itu menanti masa untuk ditemui dan dikaji oleh pengkaji arkeologi.

Tetapi menurut siasatan Dr Kingsley, kajian ekskavasi secara formal sekitar Sungai Musi tidak dilaksanakan di situ. Jika tidak kerana penemuan yang dibuat semasa selaman malam yang dibuat oleh para nelayan tempatan, komuniti arkeologi langsung tidak tahu tentang artifak-artifak ini. Malangnya, sebelum ia sempat diperiksa oleh komuniti arkeologi baik dalam atau luar negara, ia sudah dijual kepada penjual-penjual antik.

Bagi Dr Kingsley, ia merupakan satu kehilangan besar kepada komuniti arkeologi Nusantara. Ini kerana dengan setiap artifak yang ditemui tetapi hilang dalam simpanan pengumpul, ia menyukarkan usaha para sejarawan mengisi lebih banyak maklumat tentang Empayar Srivijaya. Dan sekiranya trend ini berterusan, maka yang rugi sudah pasti generasi mendatang kerana tidak mengenali bukti fizikal empayar maritim Melayu yang agung ini. Dapatan Dr Kingsley ini diterbitkan dalam isu musim luruh majalah Wreckwatch.

RUJUKAN

Enoch, Nick. (2021, 23 Oktober). Has the Lost Island of Gold been found? Sumatran fishermen find a huge treasure trove including a buddha worth millions that could be all that remains of civilisation of untold wealth that disappeared 700 years ago. Daily Mail.


Kisah Pengasas Dong Zong Kena Lucut Kewarganegaraan

Kalau lihat perkembangan sosial semasa, ramai dalam kalangan rakyat Malaysia melemparkan suara yang berbunyi keras. Sesiapa yang enggan berbahasa Melayu (atapun sekurang-kurangnya faham bahasa Melayu) tidak layak untuk menetap di Malaysia.

Secara amnya, hujah tersebut berkiaskan keluar jika tidak suka dengan warisan Melayu. Dan rakyat keramaian tidak tuju terhadap semua minoriti pun – hanya khusus kepada yang lantang tidak bertempat iaitu golongan kuat mempersoalkan, mempertikaikan dan mempersendakan apa-apa saja berkaitan Melayu.

Perkara ini bukanlah satu perkara yang baharu. Status Islam, kedudukan monarki dan keistimewaan Bumiputera telah lama dicemuh, lebih-lebih lagi dengan adanya Melayu yang mengangguk. Dari segi perubatan, kanser perlu dibuang sebelum menjadi lebih parah. Secara sosial pula, perkara serupa pernah dibuat.

Hari ini seberapa ramai yang mengenali Lim Lian Geok? Nama ini mungkin telah ditelan zaman bagi sesetengah pihak. Melayu lebih mengenali Ong Boon Hua berbanding Lian Geok. Untuk memahami peranannya, haruslah diteliti dahulu sebuah pusat pro-vernakular di Kuala Lumpur. Terletak di Jalan Maharajalela, Pusat Pembangunan Kebudayaan LLG (akronim sempena namanya) mendirikan sebuah tugu yang sedang melihat ke arah Dataran Merdeka.

Tugu ini melambangkan peringatan untuk Lian Geok yang mempunyai dua sisi dalam sejarah: (1) pemelihara institusi (menurut pro-Cina) dan (2) penghasut tegar yang menyusahkan negara. Lian Geok ini sebenarnya manifestasi kepada masalah yang menghantui negara sampai sekarang. Pengalamannya sebagai guru di sebuah sekolah Cina Confucius telah memangkinkan akar perjuangan demi guru-guru bergaji rendah.

Dan pada tahun 1951, beliau merupakan antara yang mengasaskan Dong Jiao Zong. Cadangan British untuk menubuhkan sistem pendidikan negara (Penyata Barnes 1951) di Tanah Melayu yang lebih cenderung dengan unsur-unsur tempatan ditentang habis. Matlamat British pun jelas – sistem ini diniatkan untuk menyelaraskan pendidikan negara tanpa memerlukan sekolah-sekolah vernakular. Bahasa Melayu dan Inggeris pun diutamakan bagi kepentingan masa depan. Dan apabila bangsa Cina menentang, British pun akur dengan membuka tawaran tiga bahasa pula.

Kegagalan Penyata Barnes 1951 ini turut juga berlaku pada ambang kemerdekaan. Jika sebelum ini dahi British berkerut memikirkan penyelesaian, masalah ini kemudian dijadikan perhatian Tun Abdul Razak selaku Menteri Pendidikan. Dengan matlamat yang sama, beliau mengorak langkah kedua yang dikenali sebagai Penyata Razak pula.

Penyata Razak dipautkan sebagai penyelesaian berkompromi daripada Penyata Barnes dan Penyata Fenn-Wu (yang disokong minoriti). Bahasa Melayu dijadikan pengantar, sambil mengutamakan pendidikan bahasa-bahasa lain pun. Cuma di peringkat pendidikan menengah, hanya Melayu atau Inggeris sahaja diutamakan. Penyata ini kemudian digelar sempena nama Rahman Talib pula.

Seperti yang boleh dijangka, Lian Geok menentang Penyata Rahman Talib ini kerana mewajibkan persekolahan menengah diajar dalam pengantar Melayu atau Inggeris (LLG, 2013). Perjuangan Lian Geok yang bersalutkan kesamarataan juga mempunyai dakwaan-dakwaan ng3ri, bahawasanya dia bergiat mengh4sutkan rakyat benci terhadap Yang Di-Pertuan Agong dan kerajaan (Perak Today, 2011).

Akibat tindakan-tindakannya, Kementerian Dalam Negeri yang diketuai Senator Leong Yew Koh sendiri membuat tindakan drastik. Kerajaan telah membatalkan kewarganegaraan bagi Lim Lian Geok, suatu tamparan hebat terhadap semangat pro-Cina. Meskipun dibatalkan, Lian Geok masih dibenarkan tinggal di Malaysia sehingga ke akhir hayat. Majlis pengebumiannya disertai 10,000 orang Cina.

Walaupun telah lama pergi, kesan daripada perjuangan Lian Geok masih boleh dilihat. Memandangkan Lian Geok masih ada di Malaysia selepas dilucutkan kewarganegaraan, pengaruhnya dalam Dong Jiao Zong tentu sekali kuat. Pada tahun 1975, Dong Jiao Zong telah menentang arahan supaya UEC dibatalkan. Bukan itu sahaja ditentang – Dasar Kebudayaan Negara dan Rancangan Sekolah Integrasi pun ditolak juga.

Penentangan perlantikan guru-guru bukan berbahasa Cina pada 1987 pula telah memangkinkan Operasi Lalang. Dan sampai hari ini, apa yang berubah? Tidaklah terlampau untuk katakan bahawa roh dalam sosok tubuh Dong Jiao Zong ialah Lim Lian Geok sendiri.

Baik atau buruk, biarlah realiti membicarakannya. Malaysia perlu bersatu. Penentangan Melayu terhadap Lian Geok bukanlah dalam rekabentuk perkauman pun sebenarnya. Lian Geok tidak dibenci kerana namanya Lian Geok. Sejujurnya tidak tepat pun untuk mengatakan Lian Geok dibenci Melayu.

Cuma mengaplikasikan perjuangan Dong Jiao Zong dalam naratif moden, mempersoalkan Jawi misalnya sangatlah tidak profesional sepertimana menggunakan laras bahasa Cina dalam industri pekerjaan.

RUJUKAN:

LLG. (2013, December 19). Summary of Lim Lian Geok’s Struggle. Retrieved from https://llgcultural.com/en/summary-of-lim-lian-geoks-struggle/

Perak Today. (2011, May 31). Apakah kita masih buta? Retrieved from https://peraktoday.com.my/2011/05/apakah-kita-masih-buta/


Tun Mohamed Salleh – Bapa Pemodenan Polis

Sebelum seorang anak watan sendiri yang memimpin pasukan keselamatan utama negara kita, Polis Diraja Malaysia, seorang individu asal England bernama Tan Sri Sir Claude Harry Fenner yang telah memimpin pasukan Polis Diraja Malaysia selama lebih 7 tahun dari tahun 1958 hingga tahun 1966.

Selepas tamatnya perkhidmatan beliau, barulah seorang anak Melayu menjawat jawatan nombor satu dalam pasukan Polis Diraja Malaysia iaitu pangkat Ketua Polis Negara itu sendiri yang bertanggungjawab memimpin pasukan ini dalam menjaga kedaulatan dan keselamatan tanah air yang kita cintai ini.

Tanpa mereka semua yang berada dalam pasukan keselamatan negara ini, belum tentu kita mampu untuk tidur lena pada waktu malam dan melaksanakan rutin harian pada sebelah siangnya pula.

Anak Melayu Pertama Yang Menjadi Ketua Polis Negara

Dilahirkan pada 7 Julai 1917 di Bukit Mertajam Pulau Pinang, Tun Mohamed Salleh bermula daripada bawah dalam sistem hierarki pasukan Polis Diraja Malaysia. Memulakan tugas sebagai seorang Konstabel Polis pada 25 September 1935.

Tun Mohamed Salleh yang cukup terkenal dengan sifat kerja keras dan berwawasannya itu telah berusaha keras sehinggalah berjaya dinaikkan pangkatnya ke jawatan yang lebih tinggi. Tambahan pula, pasukan polis pada ketika memerlukan kepakaran anak tempatan dalam kepimpinan pasukan itu sendiri.

Hal ini dibuktikan apabila beliau dilantik setelah beliau dilantik sebagai Ketua Polis Negara pada tanggal 1 Mac 1966, kira-kira 3 dekad sesudah berkhidmat sebagai pegawai polis. Sebelum menjawat jawatan tertinggi dalam hierarki pasukan polis itu, beliau juga telah menjawat jawatan Pesuruhjaya Polis Persekutuan Tanah Melayu.

Pemantapan Pasukan Polis

Setelah dilantik sebagai Ketua Polis Negara, Tun Mohamed Salleh giat melaksanakan usaha-usaha bagi memantapkan lagi pasukan polis. Hal ini kerana pada ketika itu, Malaysia sedang menghadapi ancaman kuat daripada pengg4nas komun1s.

Beliau melihat bahawa sistem sedia ada yang digunakan oleh pasukan polis bagi menentang penularan aktiviti jenayah di negara ini adalah kurang berkesan dan perlu diperbaiki dan diperhalusi supaya keselamatan negara dapat dikawal dengan baik dan rapi oleh pasukan Polis Diraja Malaysia lebih-lebih lagi apabila kes jenayah yang berlaku pada ketika itu berada pada tahap yang agak tinggi dan membimbangkan.

Oleh itu, Tun Mohamed Salleh sebagai Ketua Polis Negara merangkap individu yang bertanggungjawab dalam memastikan keselamatan negara dan orang awam terjamin telah mengarahkan pengwujudan sebuah sistem yang baru.

Justeru itu, Cawangan Penyelidikan dan Perancangan Polis  telah dipertanggungjawabkan bagi merangka sebuah sistem atau langkah pembasmian jenayah baharu bagi menggantikan sistem sedia ada yang impaknya kurang mendalam terhadap pembasmian jenayah di negara ini.

Hasilnya, Cawangan Penyelidikan dan Perancangan Polis berjaya menyelidik dan merancang sebuah sistem baharu yang diberi nama Sistem Salleh bersempena dengan nama Tun Mohamed Salleh yang merupakan Ketua Polis Negara pada ketika itu.

Sistem baharu yang diberi nama Sistem Salleh ini telah diberi tempoh cubaan yang dilaksanakan di daerah Petaling Jaya, Selangor bagi melihat keberkesanan sistem tersebut dalam mengurangkan kadar jenayah di daerah tersebut sebelum ianya digunapakai di seluruh negara.

Sistem yang digunapakai di Petaling Jaya, Selangor sebagai cubaan pertama bermula awal tahun 1968 ini ternyata berkesan dalam mengurangkan kadar jenayah dalam tempoh masa yang boleh dikatakan singkat. Hasilnya, Sistem Salleh ini mula berkuatkuasa di semua cawangan Kontinjen Polis di seluruh negara bermula tarikh 7 Jun 1968.

Selain daripada idea pengwujudan Sistem Salleh yang dicetuskan oleh Tun Mohamed Salleh, beliau juga telah mencetuskan idea untuk meningkatkan kesedaran bermula daripada peringkat akar umbi rakyat Malaysia pada ketika itu di mana ianya masih berkuatkuasa sehinggalah ke hari ini.

Tun Mohamed Salleh telah mencetuskan idea penubuhan Pasukan Kadet Polis yang tujuannya adalah bagi mendidik murid-murid sekolah menengah berkenaan kesedaran terhadap jenayah dan undang-undang selain daripada bagi meningkatkan dan memantapkan disiplin mereka.

Idea beliau ini kemudiannya telah diluluskan oleh Majlis Gerakan Negara yang menjadi kerajaan setelah parlimen dibubarkan hasil daripada rusuhan kaum yang telah tercetus pada ketika itu.

Pasukan Kadet Polis ini kemudiannya diperkenalkan secara rasminya bermula 2 Mac 1970 kepada lebih 2000 orang murid di lebih 50 buah sekolah menengah di seluruh negara pada ketika itu. Pasukan Kadet Polis ini masih lagi beroperasi di sekolah-sekolah menengah di seluruh negara sehingga ke hari ini.

Pelaksanaan Sistem Salleh

Pelaksanaan Sistem Salleh yang idea awalnya dicetuskan oleh Tun Mohamed Salleh ini adalah bagi memupuk semangat persahabatan di antara pegawai-pegawai polis dan orang awam dalam menumpuskan kegiatan jenayah seterusnya mengurangkan kadar jenayah yang berlaku di seluruh negara.

Selain itu, Sistem Salleh ini menekankan semangat tanggungjawab terhadap negara dalam kalangan pegawai-pegawai polis. Hal ini adalah kerana supaya pegawai-pegawai ini dapat merasakan perasaan bangga dalam diri mereka semasa melaksanakan tugas lalu meningkatkan lagi tahap keefisyenan dalam menumpaskan kegiatan jenayah.

Selain daripada pelaksanaan langkah-langkah yang melibatkan jiwa raga individu-individu terbabit, tidak kiralah pegawai polis mahupun orang awam, Sistem Salleh ini juga menekankan terhadap langkah-langkah fizikal dalam usaha membasmi dan menumpaskan kegiatan jenayah di negara ini.

Langkah-langkah fizikal yang dilaksanakan di bawah pelaksanaan Sistem Salleh ini adalah dengan seperti membahagikan kawasan di bawah seliaan balai-balai polis. Hal ini dilaksanakan dengan pengwujudan garis sempadan kawasan-kawasan yang kemudian diletakkan di bawah balai-balai polis berkenaan.

Seiringan dengan itu, pegawai-pegawai polis yang ditempatkan di sesebuah kawasan juga dikehendaki untuk mempelajari dan mengarifkan diri terhadap selok belok dan persekitaran kawasan di mana mereka ditugaskan bagi memudahkan pergerakan mereka di waktu rondaan mahupun di waktu kecemasan.

Tidak terhenti di situ, pondok-pondok polis juga telah diperkenalkan dan dibina di kawasan-kawasan tumpuan bagi mempercepatkan pergerakan pegawai-pegawai polis ke lokasi kecemasan yang berdekatan.

Bukan setakat mempercepatkan pergerakan pegawai-pegawai polis ke lokasi kecemasan, kehadiran pondok-pondok polis ini juga dapat menimbulkan perasaan takut di dalam diri individu-individu mahupun pihak-pihak yang berniat hendak melakukan sebarang kegiatan jenayah di kawasan berkenaan di samping meningkatkan keyakinan orang awam terhadap keselamatan diri mereka dengan kehadiran pegawai polis yang bertugas.

Selain itu, pegawai-pegawai polis yang bertugas juga telah dilengkapi dengan alat komunikasi bagi memudahkan sebarang aktiviti komunikasi di antara mereka dalam saat-saat penting terutamanya sewaktu kecemasan.

Selain daripada pelaksanaan langkah-langkah ini dan banyak lagi, terdapat juga langkah-langkah fizikal lain di mana pegawai-pegawai polis diminta untuk merapatkan hubungan mereka bersama dengan orang awam di kawasan mereka bertugas bagi meningkatkan semangat persahabatan di antara orang awam dan pihak polis pada ketika itu.

Tun Mohamed Salleh, Seorang Tokoh Berjasa Besar

Tidak boleh dinafikan lagi, jasa yang dicurahkan oleh Tun Mohamed Salleh terhadap negara melalui penglibatannya dalam pasukan Polis Diraja Malaysia amatlah besar. Dengan cetusan mindanya, pasukan polis kita dapat dimantapkan lagi hasil usahasama dengan pelbagai pihak lain di dalam pasukan polis itu sendiri.

Kadar jenayah di dalam negara kita sewaktu perkhidmatan beliau juga dapat diturunkan hasil daripada pelaksanaan Sistem Salleh itu. Selepas itu, masyarakat juga telah berjaya dirapatkan dengan pihak polis sebagai usaha untuk menumpaskan kegiatan jenayah dengan lebih berkesan bersama penglibatan masyarakat.

Setelah lebih 6 tahun menyumbang bakti dan keringat, Tun Mohamed Salleh telah menghembuskan nafasnya yang terakhir semasa masih dalam perkhidmatan polis pada tanggal 31 Januari 1973 sebelum tempatnya diganti oleh Tan Sri Abdul Rahman Hashim.

Semoga roh Tun Mohamed Salleh dicucuri rahmat dan ditempatkan di dalam kalangan orang-orang yang beriman. Al-Fatihah.

RUJUKAN :


Parasite Jadi Filem Asing Pertama Menang Oscar

Filem ini mendapat sambutan dan menjadi bualan hangat even kat US sebab dia “real”. Bukan sebab pengaruh K-pop (ARMY stop perasan) tapi sebab ia menceritakan realiti masyarakat “late stage capitalism” (nampak jargon?) menerusi plot yang melibatkan keluarga Park yang kaya-raya dan keluarga Kim yang miskin pokai.

Kim sekeluarga (Kim Ki-taek, bininya Chung-sook, anak lelakinya Ki-woo dan anak perempuannya Ki-jung) ialah golongan miskin bandar yang tak ada kerja tetap. Diorang buat kerja macam lipat-lipat kotak pizza, kais pagi makan pagi, hidup macam tak ada halatuju.

Tempat tinggal diorang ialah rumah “semi-basement” (반지하). Bunyi mewah macam semi-D tapi kat Korea ia adalah rumah bajet untuk orang miskin atau student luar negara. Rumah semi-B ni bila hujan je akan banjir. Keadaan rumah pun kotor sebab bila orang mabuk k3ncing tepi jalan airnya akan mengalir masuk ke dalam rumah. Geli kan, tapi itulah kehidupan Kim sekeluarga.

Ada sekali, Ki-woo dapat peluang menjadi tutor kepada anak perempuan pasangan Park Dong-ik dan Park Yeon-kyo yang kaya raya duduk dalam banglo mewah. Ki-woo cuba grab peluang ni mewujudkan peluang pekerjaan kepada keluarganya dengan cara menipu: Ki-jung jadi cikgu seni kepada anak lelaki Park, Ki-taek jadi drebar, Chung-sook jadi pengemas rumah. Tapi diorang buat-buat konon tak kenal antara satu sama lain. Macam mana diorang buat, korang tengok sendiri nanti.

Jadi “parasite” pada tajuk filem secara literal merujuk kepada keluarga Kim yang menjadi penumpang kepada keluarga Park. Dan mula-mula korang akan simpati dengan suami isteri Park, macam diorang ni innocent sangat senang kena tipu. Keluarga Kim pula macam desperate sangat sampai buat pengemas rumah yang asal, Moon-gwang kena pecat.

Tapi ada sekali, keluarga Kim kantoi dengan Moon-gwang dan suaminya Geun-sae yang duduk dekat basement rumah Park. Rupa-rupanya sebelum Kim sekeluarga masuk, suami Moon-gwang dah lama jadi “parasite”. Moon-gwang akan hantar makanan bagi Geun-sae yang hidup dalam basement, dan keadaan Geun-sae pun macam tak berapa betul sudah lama tak rasa cahaya matahari.

Akibat mahu mempertahankan pekerjaan mereka sekarang, keluarga Kim bunuh Moon-gwang. Itu menyebabkan Geun-sae mengamuk dan mengakibatkan tragedi kemat1an Ki-jung dan Dong-ik.

Jalan cerita dia simple, tapi plot twist kaw-kaw. Mula-mula tengok macam cerita komedi, tapi last-last tukar tragedi dan buat kau terfikir siapa sebenarnya “parasite” yang dimaksudkan.

Dan simbolisme dalam filem ini memang power. Cuba perhatikan, babak naik tangga mesti datang dari keluarga Park, kalau keluarga Kim mesti turun tangga. Itu ialah simbolisme orang kaya makin menuju ke atas, orang miskin hanya makin ke bawah. “Kaya makin kaya, miskin makin miskin”. Bunyi macam klise tapi filem ni berjaya mewujudkan gambaran “kaya” dan “miskin” yang umpama syurga dan neraka.

Simbol kedua, bau. Suami isteri Park selalu tutup hidung dengan jari mereka secara tak sengaja bila bersama dengan keluarga Kim, tandanya diorang tak selesa dengan bau yg ada dekat badan Kim sekeluarga. Bau itu mungkin datang dari rumah semi-B yang ventilation tak bagus, atau sebab pakai pencuci baju murah, atau dari interaksi harian macam bau pasar dan bau naik tren. Yang pasti orang kaya tak ada bau macam tu sebab pergi mana-mana kereta hantar, nak keluar peluh pun payah. Baju mungkin pakai sekali buang. Pakai perfume mahal tahan 24 jam, keluar masuk rumah hotel pejabat yang penuh dengan wangian.

Simbolisme dia ialah “kelas” tak boleh dibuat-buat: walaupun keluarga Kim cuba menyamar, tapi akhirnya kantoi juga dengan bau diorang. So tak yah jadi climber sangat, be true to your class. Kalau lahir marhaen hidup macam marhaen, asal kampung jangan malu ngaku kampung. Bukannya lepas jadi kaya tiba-tiba speak London tak nak makan budu.

Dan simbolisme yang paling power sekali ialah rak buku dalam basement rumah Park, tempat tinggal Geun-sae. Semua buku ilmiah. Maksudnya Geun-sae orang yang ada pendidikan. Orang macam dia ni kalau kat Malaysia dah jadi intelektual tubuhkan institut sendiri. Tapi dalam masyarakat late stage capitalism macam Korea Selatan, pendidikan, skill semua tu bukan lagi penjamin kehidupan yang lebih baik.

Itulah realiti yang cuba disampaikan oleh pengarah filem: peluang pekerjaan yang semakin terhad, ketiadaan mobiliti antara kelas (dari miskin nak jadi kaya) seperti yang dijanjikan oleh pendukung kapitalisme (“kau akan berjaya kalau kau berusaha”) membuat orang miskin sampai tikam-menikam (macam keluarga Kim dan Geun-sae dalam cerita ini) semata-mata nak merebut peluang pekerjaan yang diwujudkan oleh belas kasihan golongan kaya.

Keadaan kat Korea Selatan memang agak kronik sebab struktur ekonomi mereka yang didominasi oleh “chaebol”, conglomerate yang diwujudkan oleh kerajaan untuk mencapai perindustrian dengan cepat, macam Samsung, Hyundai, LG, SK, CJ, Lotte, Hanwha, Hanjin, GS. Ekonomi bergantung kepada chaebol, tapi chaebol tak mampu menyediakan pekerjaan yang cukup, jadi persaingan untuk pekerjaan memang dahsyat. Kalau tak dapat masuk SKY (SNU, Korea U, Yonsei U, tiga universiti paling top di Korea Selatan) memang kena bunuh diri, kalau hidup pun segan je jadi macam keluarga Kim dalam filem ni.

Malaysia okay lagi sebab kau masih boleh jadi kaya dengan menjadi penceramah motivasi atau jual produk cepat slim. Tapi ekonomi yang didominasi oleh sektor swasta (kapitalisme tulen) pasti akan membawa kepada keadaan late stage capitalism seperti di Korea Selatan akibat “contradiction” dalam sistem kapitalisme itu sendiri (ok aku kena stop cerita pasal kapitalisme, makin banyak jargon timbul pulak).

Tapi bukan bermaksud kapitalis itu “villain” atau golongan bawahan ialah “hero”. Kita semua hanya memainkan watak yang diberikan kepada kita.

Filem ni aku bagi 4.9/5.0. Semua perfect cuma ending dia macam melodrama Korea tak cukup thrill. Apa pun filem ni memang seni agung yang wajib tonton. Jangan marah aku bagi spoiler pulak, filem dah keluar hampir setahun kot.


Bagaimana Kepimpinan Tan Sri Muhyiddin Mencuri Hati Rakyat?

Dalam perutusan rasmi melonggarkan Perintah Kawalan Pergerakan, Muhyiddin Yassin telah menggunakan lenggok bahasa khusus. Rakyat Malaysia sudah biasa dengan kebebasan untuk berdaya saing.

Kedatangan koronavirus telah menjadi satu kekangan. Jadi mengharapkan majoriti duduk rumah begitu saja ialah satu “langkah luar biasa”, tetapi akhirnya rakyat duduk rumah juga (Zatul, 2020).

Bagi menghadapi koronavirus, disiplin rakyat sahaja tidak mencukupi. Untuk berdisiplin, rakyat harus juga percaya kepada kerajaan.

Situasi di Amerika Syarikat membuktikan dengan jelas bagaimana ketidakpercayaan kepada kerajaan menyukarkan pembendungan.

Bukan saja Florida membuka semula pantai kepada umum; ribuan membanjiri pantai ini untuk beriadah seolah-olah tiada peny4kit langsung (Reuters, 2020).

Sedangkan Florida telah mencatatkan 40,600 kes positif yang pemulihan tidak dapat diumumkan pun (Burman, 2020).

Perkara ini tidak berlaku di Malaysia. Jangankan pantai, kebenaran untuk memancing di tasik pun disoal berkali-kali untuk mendapatkan kepastian.

Sehingga 11 Mei, kebenaran memancing masih lagi belum diberikan dan berita mengenai keingkaran pun tidak banyak.

Selama ini jalan-jalan sunyi kekosongan kerana rakyat takut untuk berjoging, hanya berubah selepas Perintah Kawalan Pergerakan Bersyarat diumumkan. Perkembangan sebegini telah membolehkan kerajaan menghampiri solusi.

Kebolehjangkitan koronavirus telah dipatahkan hasil daripada komitmen Majlis Keselamatan Negara.

Kejayaan ini berpunca kerana Jabatan Kesihatan yang tidak kenal erti penat dan panas.

Begitu juga dengan Jabatan Dalam Negeri dan Pertahanan, yang turut membantu menguatkuasakan PKP dan PKP Diperketatkan. Tetapi sebahagian daripada kejayaan ini berlaku semata-mata kerana pendekatan Muhyiddin Yassin.

Tidak Mengutuk Apa Lagi Menghina

Selama 22 bulan Pakatan Harapan mengetuai pentadbiran kerajaan, rakyat disajikan dengan pelbagai jenis sentapan.

Tiada apa yang mengejutkan pun kerana ketua kerajaan mereka pun pernah menghamburkan macam-macam kata nista terhadap orang Melayu.

Sudah menjadi fitrah apabila seseorang berada di kayangan untuk buta tentang keadaan di bumi. Disebabkan itulah Dr. Mahathir mempertahankan ucapan Melayu malas (Mohd, 2019).

Tetapi pada hari ke-18 Muhyiddin mengetuai kerajaan, perkara sebaliknya berlaku. Hari pertama PKP dimasamkan dengan telatah rakyat keluar untuk balik kampung. Muhyiddin tidak menggelar rakyat bodoh.

Sebaliknya beliau mengulangi, “just stay at home” bahawa PKP bukanlah pelepasan yang membolehkan balik kampung (Muhammad & Ilah, 2020).

Selepas itu semua semakin faham dengan piawaian PKP, lebih-lebih lagi apabila kes-kes positif pun semakin menurun.

Oleh kerana pendapatan orang ramai terjejas, Muhyiddin memperkenalkan Bantuan Prihatin Nasional yang menggunakan platform Bantuan Sara Hidup.

Sebanyak 2.3 juta permohonan baharu diterima Kementerian Kewangan, sekaligus menunjukkan betapa besarnya impak koronavirus.

Kelulusan BPN ini mencerminkan keprihatinan kerajaan untuk menstimulasikan semula ekonomi negara.

Ia jauh berbeza dengan seruan supaya rakyat mengikat perut, kononnya negara dalam kegawatan yang dibuat-buatkan atas motif politik (Faisal, 2019).

Sebaliknya Muhyiddin meluluskan sahaja sehingga merangkumi kategori M40 pun.

Sesiapa yang telah membayar cukai secara automatik dikategorikan B40, M40 dan T20. Yang berada di belakang garisan layak, semuanya diluluskan bantuan. BPN ini juga mendedahkan bahawa bukan orang miskin yang berasa iri hati kepada orang kaya.

Penjawat-penjawat awam tidak disuruh untuk menghulurkan kerjasama dalam keadaan ikat perut. Muhyiddin memperkenalkan terus RM500 sebagai Bantuan Khas Aidilfitri untuk mereka (Saadiah, 2020).

Kepimpinan Muhyiddin ini berputik daripada pusaran positivisme. Beliau menarik sokongan secara mendengari luahan rakyat serta berkomunikasi untuk menunjukkan kerajaannya mengambil kisah.

Mendengar, berkomunikasi dan mengambil kisah adalah tiga perkara yang disenaraikan akhbar Time dalam konteks permainan psikologi untuk menimang kesukaan orang (Brandon, 2014).

Beliau tidak memaksa dan yang utamanya beliau memuji rakyat kerana mematuhi PKP.

Menurut Gretchen Rubin yang menulis The Happiness Project, “apa yang kita cakap mempengaruhi bagaimana orang melihat kita.” (Lebowitz, et al., 2019).

Satu kertas penyelidikan yang diterbitkan Universiti Ohio dan Hawaii membuktikan bahawa emosi positif boleh menarik minat orang ramai (Lebowitz, 2017).

Perkara ini pun dibuat bukan sahaja Muhyiddin tetapi Menteri Kanannya Ismail Sabri:

“Saya bagi pihak kerajaan ucap setinggi-tinggi tahniah dan terima kasih kepada rakyat kerana mampu disiplinkan diri.”

Rujukan:

Brandon, J. (2014, Mei 29). 10 simple ways to make people like you. Time. Retrieved from https://time.com/135945/make-people-like-you/

Burman, K. (2020, Mei 10). Nearly 40,600 cases of COVID-19 in Florida; 1,721 deaths in the state. ABC WPBF. Retrieved from https://www.wpbf.com/article/40596-cases-of-covid-19-in-florida-1721-deaths-in-the-state/32427040#

Faisal, A. (2019, Mac 25). Dr M: ‘Ikat perut’ sedikit, negara pulih tiga tahun lagi. Malaysia Kini. Retrieved from https://www.malaysiakini.com/news/469449

Lebowitz, S. (2017, September 26). 16 psychological tricks to make people like you immediately. The Independent UK. Retrieved from https://www.independent.co.uk/life-style/sixteen-psychological-tricks-people-like-you-a7967861.html

Lebowitz, S., et al. (2019, Mei 17). 17 psychological tricks to make people like you immediately. Business Insider Malaysia. Retrieved from https://www.businessinsider.my/how-to-make-people-like-you-2016-4?r=US&IR=T

Mohd, A.P. (2019, Oktober 8). Dr M pertahan ucapan Melayu malas. Berita Harian Online. Retrieved from https://www.bharian.com.my/berita/nasional/2019/10/615332/dr-m-pertahan-ucapan-melayu-malas

Muhammad, Y.M., & Ilah, H.A. (2020, Mac 18). COVID-19: Tolong duduk diam dalam rumah – PM. Retrieved from https://www.bharian.com.my/berita/nasional/2020/03/666604/covid-19-tolong-duduk-diam-dalam-rumah-pm

Reuters. (2020, April 26). Americans flock to beaches as United States takes steps toward reopening. Channel News Asia. Retrieved from https://www.channelnewsasia.com/news/world/united-states-beaches-reopening-businesses-covid-19-12677236

Saadiah, I. (2020, Mei 11). Bantuan Khas Aidilfitri RM500 untuk penjawat awam. Berita Harian. Retrieved from https://www.bharian.com.my/berita/nasional/2020/05/687595/bantuan-khas-aidilfitri-rm500-untuk-penjawat-awam

Zatul, I.Z. (2020, Mac 23). Polis yakin kekal 95 peratus pematuhan PKP. Berita Harian. Retrieved from https://www.bharian.com.my/berita/nasional/2020/03/668235/polis-yakin-kekal-95-peratus-pematuhan-pkp


Pertempuran Changpin: Detik-Detik China Disatukan Dibawah Sebuah Empayar

Seperti mana yang kita semua tahu, dinasti pertama yang menyatukan seluruh China dibawah satu empayar dan panji ialah Dinasti Qin. Kita juga mengetahui bahawa orang yang menyatukan seluruh China ialah seorang maharaja kukubesi bernama Shi Huangdi. Namun, seberapa banyak antara kita yang mengetahui tentang pertempuran yang berjaya membuatkan misi menyatukan seluruh China oleh Shi Huangdi menjadi kenyataan dan tidak lagi mampu dipatahkan?

Perkenalkan kepada anda, Pertempuran Changpin yang berlaku kira-kira 262-260 SM yang berlaku antara negeri Qin dan juga Zhao yang memerintah China ketika era perang saudara antara negeri-negeri dan warlord yang menjadi tiang China ketika itu. Kita perhalusi pertempuran ini dengan membuat analisis awal tentang kekuatan yang dimiliki oleh kedua-dua pasukan, sama ada dari pihak Zhao dan juga Qin. Walaupun berlaku kira-kira 2200 tahun yang lalu, namun jumlah ketumbukan tentera yang dimiliki juga boleh tahan banyaknya. Zhao mempunyai 450, 000 orang tentera manakala Qin pula mencatatkan jumlah sekurang-kurangnya 550, 000.

Semuanya bermula apabila Qin menyerang negeri Han dan menakluk kota Shangdan daripada Han. Ini membuatkan Zhao tidak senang duduk dengan kejayaan Qin itu kerana kota tersebut merupakan titik penting untuk menyerang ke dalam negeri Zhao. Han pula tidak senang duduk dengan perkembangan ini lalu menawarkan kepada Raja Xiaocheng daripada Zhao untuk membantunya melawan pencerobohan Qin. Seperti orang mengantuk yang disorongkan bantal, Zhao terus menghantar Lian Po untuk memimpin 450, 000 orang tentera bertembung dengan Qin. Beberapa pertempuran awal di Changpin mencatatkan kekalahan bagi pihak Zhao membuatkan Lian Po terus menukar strategi dengan menunggu sahaja di Changpin sambil membina beberapa kubu pertahanan, dan tidak memilih untuk bertempur di lapangan terbuka. Strategi Lian Po ini sebenarnya sangat membantu Zhao dan memberikan kesan kepada Qin. Beberapa kali kubu kuat Zhao di Changpin cuba dicerobohi oleh Qin namun tidak berjaya. Ini berlaku selama 3 tahun apabila pertempuran ini tidak membawa apa-apa hasil.

Ini telah memaksa Qin untuk mengubah strateginya dengan menyebarkan khabar angin di negeri Zhao bahawa jeneral Lian Po adalah seorang pengecut, sudah tua dan tidak mampu lagi memimpin tentera. Atas alasan itu, tentera Zhao lebih memilih untuk berkampung daripada mara ke medan tempur yang sebenar. Khabar angin ini kemudian sampai ke telinga raja Zhao yang memang dari awal tidak menggemari strategi Lian Po ini. Lian Po terus dipecat dan digantikan dengan Zhao Kuo yang merupakan anak kepada jeneral perang legenda negeri Zhao iaitu Zhao She. Namun tidak seperti ayahandanya, Zhao She ini banyak kelemahan dan agak muda, bahkan terdapat legenda yang mengatakan bahawa ketika dipembaringan dan sedang menunggu ajal, jeneral Zhao She sempat berpesan supaya jangan sesekali anaknya memimpin tentera.

Selepas sahaja pemergian Zhao She dan pemecatan Nian Po dari jawatan jeneral, terus Zhang Kuo yang merupakan anak kepada Zhao She ditabalkan sebagai jeneral perang yang baru. Isteri Zhao She cuba memujuk Raja Zhao untuk memilih orang lain namun tidak diendahkan.

Tidak seperti Nian Po, Zhao She milih untuk terus melancarkan serangan ke atas tentera Qin yang baru sahaja melantik salah seorang daripada jeneral perang legenda China iaitu Bai Qi mengetuai pasukannya. Taktikal awal yang direncanakan oleh Bai Qi sangat menakjubkan. Bai Qi telah membahagikan pasukannya kepada dua bahagian yang akan diterangkan oleh saya terkemudian.

Ketika pertempuran berlaku, bahagian pertama telah diarahkan oleh Bai Qi untuk berpura-pura berundur kembali ke kubu Qin sementara bahagian kedua yang melibatkan tentera kavalri berjumlah 25, 000 orang mengepung kubu kota Zhao tatkala sebahagian besar tentera Zhao sedang mengejar pasukan Qin yang sedang berundur tersebut. Ketika sampai sahaja di kubu Qin, sebahagian pasukan kavalari yang ditugaskan untuk mengepung kota Zhao tiba-tiba menyerang pula pasukan Zhao dari belakang. Ini telah membuatkan pasukan Zhao terkepung dari segala arah. Mahu kembali ke kubu mereka, ianya dalam penguasaan Zhao. Dikatakan bahawa pasukan Zhao telah terpecah dua, dan bekalan makanan dan logistik terus terputus.

Ini memaksa pasukan Zhao berkampung di atas sebuah bukit selama 49 hari sambil dikepung dari segala arah oleh Qin. Bahkan lebih dasyat, Raka Zhaoxiang daripada Qin telah mengerahkan setiap anak lelaki berusia 15 tahun daripada setiap negeri Qin untuk menyertai peperangan itu dan menyertai pengepungan di atas bukit. Dek kerana terdesak, mereka terpaksa menyerang buat kali terakhir yang akkhirnya membawa kepada kekalahan Zhao dan kematian Zhao Kuo. Kiranya kita boleh katakan bahawa taktikal Qin ini ialah variasi kepada Double Envelopment yang sangat popular digunakan sejak Pertempuran Marathon lagi.

Kenapa saya mengaitkan pertempuran ini sebagai salah satu daripada detik utama kepada penyatuan seluruh China buat pertama kalinya dalam sejarah? Pertempuran Changpin telah melemahkan kekuatan yang dimiliki oleh negeri Zhao yang sebelum ini merupakan seteru utama Qin dalam menyatukan seluruh China. Beberapa puluh tahun kemudian, atas dasar kerana tidak ada kuasa di China yang mampu seimbangkan kuasa tentera Qin, maka cucu kepada Zhaoxiang daripada Qin iaitu Yin Zheng atau kita semua mengenalinya sebagai Shi Huangdi telah berjaya menyatukan seluruh China pada tahun 221 SM. Dicatatkan juga bahawa sekurang-kurangnya 450, 000 orang tentera Zhao telah mati sama ada ketika pertempuran atau selepasnya!


Wonderchicken: Burung Pada Era Dinosaur

Ayam dan burung terkenal dengan rasanya yang enak. Namun begitu, bagaimana jikalau saya katakan bahawa ada spesis ayam dan burung ini yang hidup sezaman dengan T-Rex.

Ahli paleontologi bersetuju dengan teori bahawa burung berevolusi dari kumpulan dinosaur yang lebih kecil yang dikenali sebagai Theropod. Keinginan untuk bertahan mencetuskan evolusi yang memakan masa berjuta-juta tahun untuk menumbuhkan sayap untuk terbang dan menurunkan keperluan metabolik sepenuhnya. Ini adalah contoh kesan Liliput, yang menjelaskan bahawa spesies yang bersaiz lebih kecil mempunyai peluang yang lebih baik untuk bertahan daripada kepupusan.

Sekitar 700,000 tahun sebelum kejadian kepupusan secara besar-besaran atau peristiwa kepupusan Cretaceous-Paleogene, spesies burung hidup bersama dengan dinosaur. Asteriornis maastrichtensis, dinamakan sempena dewi Yunani “Asteria” yang melarikan diri dari Zeus dengan menukarkan dirinya menjadi burung puyuh. Dikatakan bahawa burung berada dalam kategori shorebird atau burung pantai kerana bahagian belakang badannya.

Kelangsungan hidup mereka membentuk evolusi yang panjang dan berterusan kepada ayam dan itik yang telah kita lihat pada hari ini. Penyelidikan baru yang diketuai oleh Muzium Sejarah Semula Jadi Amerika menunjukkan bahawa kini terdapat sekitar 18,000 spesies burung di dalam dunia. Ianya hampir dua kali ganda daripada yang dianggarkan sebelumnya.

Haiwan itu terkenal dengan panggilan “Wonderchicken” yang diberi oleh pasukan saintis antarabangsa setelah seorang pengkaji fosil amatur bernama Maarten van Dinther mengambil seketul batu kapur yang berisi tengkorak berhampiran perbatasan Belanda-Belgium. Fosil kecil itu menampilkan tengkorak yang hamper lengkap. Sekitar 67 juta tahun yang lalu, kawasan ini ditutupi dengan air laut yang cetek, dan keadaan ini mengukuhkan bukti bahawa “Wonderchicken” ini adalah burung pantai. Para saintis menggunakan imbasan CT untuk menemui tengkorak yang tertanam di dalam batu bersaiz sederhana.

“Ini adalah penemuan yang luar biasa dan menarik, yang mendedahkan pandangan baru dalam bab evolusi burung yang sangat kurang dikenali,” kata Gerald Mayr, ahli ornitologi dan pakar evolusi burung di Institut Penyelidikan Senckenberg di Frankfurt, Jerman.

Tengkorak burung terpelihara dengan baik oleh kerana ia adalah satu-satunya tengkorak dari spesies ini yang hampir lengkap. Dr. Daniel Field dari University of Cambridge dan pasukannya meneliti tengkorak itu setelah 20 tahun tengkorak itu dipegang oleh sebuah muzium di Belanda. Untuk melihat dengan lebih terperinci, mereka menggunakan imbasan CT untuk memutar dan mengimbas keseluruhan sampel bagi menghasilkan gambar keratan rentas 3D fosil tersebut tanpa merosakkannya.

Gambar tersebut dapat menerangkan hubungan antara ‘Wonderchicken” dan burung moden hari ini. Tulang depan yang berbentuk jam pasir menunjukkan persamaan dengan bentuk itik dan fungsinya. Ciri umum tulang hidung sangat mirip dengan ayam. Tambahan pula, hakikat bahawa paruhnya yang terdiri sepenuhnya dari premaxilla menguatkan hubungan burung ini dengan burung moden.

Walaupun Archeopteryx dianggap sebagai burung yang pertama di dunia, sejak 150 juta tahun yang lalu, profil umum “Wonderchicken” ini memberitahu kita bahawa ini adalah tahap terawal sejarah evolusi burung moden. Cukup menarik juga, tahap awal burung moden ini bertindih dengan tahap terakhir dominasi dinosaur di bumi.

RUJUKAN:

AMNH, N. S. (n.d.). Retrieved from American Museum of Natural History: https://www.amnh.org/about/press-center/new-study-doubles-the-estimate-of-bird-species-in-the-world

Briggs, H. (2020, March 18). Fossil ‘wonderchicken’ could be earliest known fowl. Retrieved from BBC News: https://www.bbc.com/news/science-environment-51925335

Gramling, C. (2020, March 18). ‘Wonderchicken’ is the earliest known modern bird at nearly 67 million years old. Retrieved from ScienceNews: https://www.sciencenews.org/article/wonderchicken-fossil-earliest-known-modern-bird

Hendry, L. (n.d.). Why are birds the only surviving dinosaurs? Retrieved from Natural History Museum: https://www.nhm.ac.uk/discover/why-are-birds-the-only-surviving-dinosaurs.html#:~:text=The%20beginning%20of%20birds,about%20150%20million%20years%20old.

Pickrell, J. (2020, March 18). This ‘wonderchicken’ walked the Earth with dinosaurs. Retrieved from National Geographic: https://www.nationalgeographic.com/science/2020/03/early-bird-wonderchicken-walked-earth-with-dinosaurs/

Artikel dikirimkan oleh Afiq, Tasyriq, Anis untuk The Patriots.


Falsafah Pulut Kuning Dalam Tamadun Melayu

Kenapa Pulut Kuning dijadikan juadah istimewa dalam keraian (istiadat gembira) perkahwinan, kelahiran, berkhatan, khatam Quran dan kenduri kesyukuran?

Pertama: Beras (makanan ruji) melalui sejarah yang sangat panjang di alam Melayu (dikatakan 10,000 – 14,000 tahun dulu di Asia). Sebagai sumber makanan utama, beras dipandang sebagai tanda syukur-nikmat masyarakat, petanda kecukupan rezeki – kemewahan penduduk dan kegembiraan-kemakmuran.

Kedua: Dalam banyak-banyak jenis beras, beras untuk membuat pulut antara yang termahal. Nak menyajikannya juga memerlukan beras direndam bersama kunyit semalaman, dan menanaknya juga bukan semudah nasi biasa. Maka dijadikan ia sebagai juadah istimewa yang menjadi kegemaran semua peringkat umur dan taraf sosioekonomi.

Perumpamaannya adalah seperti masa kecil dulu (hujung 80-an & awal 90-an), ayam goreng KFC merupakan satu juadah yang jarang-jarang dapat dinikmati. Dalam majlis sambutan hari jadi, selalunya baharulah kita budak-budak dapat menikmatinya.

Ketiga: Pulut Kuning, sifatnya yang melekit itu (sticky rice) digambarkan sebagai hubungan akrab persaudaraan (dan kemasyarakatan). Sudah tentulah sebagai alat, ia mempunyai fungsi mengakrab:

i) Sebagai hadiah penghargaan (token of appreciation) tuan rumah kepada jiran tetangga. Dalam keraian, jiran-jiran menghulurkan juadah kepada tuan rumah (hari ini kita sebut pot luck). Tuan rumah akan membalasnya dengan Pulut Kuning (dikepal dalam daun pisang).

ii) Dalam temuramah bersama orang-orang lama (Shuhirdy et. al.), mereka berkongsi pengalaman waktu kecil dahulu tentang betapa seronoknya bersama rakan-rakan berkongsi makan Pulut Kuning. Dikatakan awal-awal Pulut Kuning itu juadah orang-orang besar, di istana atau rumah orang kaya sahaja.

“I remembered during childhood, my siblings and I enjoyed the Pulut Kuning during our circumcision. We shared this special food with other kids who encouraged and console us during the ceremony. Well, we become close to each other…that’s the best moment and Pulut Kuning to me signifies the heartfelt blessings.”

iii) Dalam istiadat Makan Berhadap (perkahwinan), Pulut Kuning menjadi pendahulu makanan – mempelai saling suap-menyuap sebagai tanda ‘pemula’ ikatan kasih sayang.

Kenapa warna kuning (menggunakan kunyit atau safron)? Beberapa pendapat mengatakan Pulut Kuning bermula di istana, yang demikian mengatakan kuning itu simbol bagi raja. Manakala keraian itu ialah satu ‘izin’ untuk rakyat jelata menikmati kebesaran istana (baca: rai kemakmuran-kenegaraan).

Untuk mengupas tentang warna-warna di alam Melayu, tentulah satu lembar kupasan baharu perlu dibuka. Pertama, ia berkait soal kosmologi. Kedua, ia berkait dengan pemberian makna ontologikal. Ketiga, ia menyentuh aspek metafizik yg barangkali disambut tidak selesa oleh kebanyakan orang.

Misalnya, warna kuning itu, pada pandangan orang Melayu terdahulu ialah lambang kesempurnaan alam (makrokosmos) dan lambang kesempurnaan bayi yang dilahirkan di alam nyata (mikrokosmos).

Rujukan:

1. Aidil Wijaya. 2011. The meanings of pulut kuning for Melayu Society in Hamparan Perak. Medan: Universitas Sumatera.

2. Aishah@Eshah Haji Mohamed, Sulong Mohamad & Haziyah Hussain. 2010. Makanan Hantaran dalam Perkahwinan Melayu Kelantan: Adat dan Interpretasi. Jurnal e-Bangi: Volume 5, Number 1, 103-115. Bangi: UKM.

3. Azhari Ichlas Siregar, 2015. Pulut Kuning: Studi Etnofood Tentang Kuliner Pada Masyarakat Melayu Deli Kecamatan Hamparan Perak, Kabupaten Deli Serdang. Medan: Universitas Sumatera Utara.

4. Shuhirdy Mat Noor, Nurul Aisyah Zakaria, Nik Mohd Shahril, Hamizad Abd Hadi & Mohd Salehuddin Mohd Zahari. 2013. Pulut Kuning in Malay Society: The Beliefs and Practices Then and Now. Asian Social Science; Vol. 9, No. 7. Canadian Center of Science and Education.


Di Manakah Terletaknya Ibu Kota Pertama Kesultanan Johor Lama?

Masyarakat luar Johor terutamanya pasti tidak mengenal Kampung Sungai Telur. Malahan orang Johor sendiripun menganggap kampung itu sama sahaja seperti desa lain.

Namun begitu, ada sesuatu yang unik mengenai Kampung Sungai Telor berkemungkinan kita semua tak tahu. Kalau nak tahu boleh soroti artikel ini.

Kampung Sungai Telor merupakan antara kampung tradisional yang masih lagi wujud di daerah Kota Tinggi.

Kampung ini mula dibuka pada sekitar tahun 1940-an dan terletak di tebing Sungai Johor.

Pada asalnya, tempat ini diberi nama sebagai Kampung Asam Gelugor. Nama ini dipilih kerana terdapat begitu banyak pokok asam gelugor di kampung tersebut.

Apabila pegawai pejabat tanah datang ke kampung itu, secara tidak sengaja penduduk setempat telah memberikan nama Kampung Sungai Telor.

Tahukah anda, kampung ini mendapat nama apabila seorang penduduk tempatan telah tersesat di dalam hutan hingga terjumpa sebuah istana usang.

Penduduk itu telah mengelilingi istana tersebut dan menemui ribuan telur di belakang istana. Penduduk itu akhirnya melarikan diri kerana berasa sungguh aneh dan seram dengan kejadian tersebut.

Oleh itu, lahirlah nama rasmi Kampung Sungai Telor yang mengambil peristiwa terbabit sebagai inspirasi.

Menurut ketua kampung, tempat itu suatu ketika dahulu pernah menjadi ibu kota pertama Kesultanan Johor Lama yang dipimpin oleh Sultan Alauddin Riayat Shah II.

Baginda yang juga merupakan anakanda kepada Sultan Mahmud Syah telah ditugaskan bersama barisan tentera untuk mencari negeri baru.

Tapak Kampung Sungai Telor atau Kota Pekan Tua dianggap sebagai strategik kerana terletak di tebing Sungai Johor dan jauh dari muara.

Kedudukan tersebut juga dapat melindungi Kota Pekan Tua daripada diserang oleh gerombolan soldadu Portugis. Di Pekan Tua juga terdapat sebuah kubu yang diberi nama Kota Kara.

Kubu ini dilengkapi dengan istana yang mengandungi balairung ser, balai besar, balairung kedua, penanggah, balai gendang, balai penghadap, masjid, pasar dan rumah rakyat jelata di sekeliling luar pagar istana.

Walaubagaimanapun, soldadu Portugis yang diketuai oleh Estavo De Gama telah membumihanguskan Kota Pekan Tua pada tahun 1535 masihi.

Semuanya berpunca daripada keterlanjuran Portugis yang telah membunuh ketua orang Melayu di Melaka lantas mencetuskan rasa tidak puas hati Kesultanan Johor Lama.

Johor Lama membalas kembali perbuatan tersebut tersebut dengan membunuh utusan Portugis yang bertandang ke Pekan Tua.

Serangan Portugis ini telah menyebabkan baginda terpaksa berundur ke Sayong. Semenjak daripada itu, baginda telah menjadikan Sayong sebagai ibu kota Johor Lama.

Akhirnya Kota Pekan Tua ditinggalkan sehinggalah dibuka kembali pada tahun 1940-an sebagai sebuah kampung.

Kesan-kesan arkeologi bagi membuktikan kampung ini sebagai lokasi sebenar Kota Pekan Tua amat sukar untuk diperolehi.

Menurut penduduk tempatan, mereka hanya berjaya menjumpai batu nisan lama yang berbentuk gaya Aceh di pinggir kampung.

Artifak itu dijadikan bukti keberadaan Kota Pekan Tua di kampung tersebut.

Jika aktiviti arkeologi diteruskan, mungkin kita akan menemui sesuatu yang sangat berharga bagi negeri Johor atau mungkin juga sebuah kubu pertahanan batu.

Namun begitu, aktiviti arkeologi di kampung tersebut seolah-olah hidup segan mati tidak mahu.

Sehingga kini, pelawat daripada luar sukar untuk mempercayai bahawasanya Kampung Sungai Telur merupakan Ibu Kota pertama Kesultanan Johor Lama.

Oleh itu, arkeologi dan ekskavasi perlu dipergiat untuk mendapatkan maklumat mengenai Pekan Tua.

RUJUKAN:

Norliah Binti Abdullah & Jaafar Binti Jambi. (2017). Pusat-pusat pemerintahan Kesultanan Melayu Johor membina penempatan awal orang Melayu di sepanjang Sungai Johor. Jurnal Peradaban, 10, 38-61.

Majlis Daerah Kota Tinggi. (n.d) Sejarah Kota Tinggi. Dipetik daripada https://www.mdkt.gov.my/ms/pelawat/sejarah-kota-tinggi


Negara Eropah Berbahasa Arab Dengan Tulisan Rumi

Cuba korang dengar orang Malta bercakap, dia punya bahasa tu sebijik macam bahasa Arab. Nampak pelik sebab muka deme pun dah serupa orang Eropah dan negara Malta terletak agak jauh daripada rantau Arab. Jadi amat mustahil sebenarnya untuk orang Malta bercakap serupa orang Arab.

Persoalannya kenapa bahasa Malta kedengaran sama macam bahasa Arab?

Pada asalnya di Malta tak ada bahasa yang tetap pun. Sebab sebelum mereka dipengaruhi Arab, bahasa mereka bertukar-tukar berdasarkan empayar yang menguasai Malta. Mula-mula orang Malta mengunakan bahasa Punic yang berada dalam keluarga semitik sebagai bahasa utama.

Apabila Rom dan Byzantine datang menakluk, orang Malta cuba mengadaptasi bahasa Yunani dalam kehidupan mereka. Jadi macam mana boleh swing teruk sampai berbunyi seperti bahasa Arab?

Semuanya apabila tentera Muslim daripada Afrika Utara telah menyerbu masuk ke Sicily pada tahun 700. Tapi sayangnya serangan itu tidak menjadi dan tentera Muslim terpaksa berundur. Tentera Muslim datang lagi kali pada tahun 827 dengan misi untuk menakluk seluruh Sicily. Dalam masa 3 tahun ibu kota Sicily iaitu Palermo telah ditakluk oleh Tentera Muslim.

Setelah berjaya menakluk keseluruhan Sicily, pihak Muslim mula menggerakkan tentera untuk menyerang pulau-pulau berdekatan seperti Malta. Menjelang tahun 870, Malta telah berjaya ditakluk sepenuhnya oleh tentera Muslim.

Sama sebagaimana Sepanyol dan Sicily, penaklukan tentera Muslim telah mengubah segala-galanya di Malta. Bermula dari agama, bahasa dan seni bina, semuanya dipengaruhi oleh Arab-Islam. Setelah 220 tahun Muslim berjaya menguasai Malta, orang Norman telah menakluk pulau itu lantas menamatkan penguasaan Muslim pada tahun 1091.

Dengan pantas, populasi Kristian mula memenuhi Malta sama sebagaimana Sepanyol dan Sicily. Tapi bezanya adalah budaya dan bahasa Arab telah hilang sepenuh di kedua-dua kawasan. Malta ni pelik sikit sebab rakyatnya masih lagi bertutur dalam bahasa Arab selepas penaklukan Norman. Malah komuniti Arab-Islam dan Kristian elok je hidup bersama.

Menjelang tahun 1246, kesemua orang Arab-Islam telah diusir daripada Malta. Secara tak langsung, bahasa Arab menjadi statik kerana penutur asalnya telah tiada. Secara perlahan-lahan bahasa Arab di Malta mula bercampur baur dengan bahasa latin.

Kemasukan buruh daripada Italy juga membuatkan kosa kata bahasa Italy diserap masuk ke dalam bahasa Arab. Ketika itu huruf hijaiyah dan huruf rumi telah digabungkan bagi membentuk sistem tulisan bahasa Malta.

Akhirnya kehadiran British pada era 1800an telah mengubah bahasa Arab di Malta menjadi bahasa yang sangat berbeza. Bahasa yang dipengaruhi oleh Arab, Italy dan Inggeris akhirnya menjadi bahasa Malta. Apa-apapun, bahasa Malta masih lagi dianggap berada dalam keluarga semitik sama macam bahasa Arab dan bahasa Ibrani. Tambah menarik lagi, bahasa Malta boleh diibaratkan seperti bahasa Arab yang ditulis dengan abjad rumi.

Pengaruh bahasa Arab masih lagi kelihatan dalam bahasa Malta moden seperti Randan yang dikatakan berakar umbi daripada perkataan Ramadhan. Buat pengetahuan semua, Randan merujuk kepada istilah berpuasa bagi penganut Kristian di Malta. Bukan setakat tu je, bahasa Arab dianggap sebagai asas bahasa Malta. Sebab segala nahu dan tatabahasa Arab digunakan oleh bahasa Malta.

Kesimpulannya, Malta adalah bukti betapa majmuknya budaya Eropah dan Timur Tengah. Walaupun pemerintahan Arab-Islam sudah lama berakhir di sana tetapi warisan melalui bahasa Malta kekal utuh. Lepas ni kalau korang nak berbulan madu ke Malta dan terdengar deme bercakap serupa bahasa Arab, jangan sesekali terkejut.

RUJUKAN

Brincat, M. (2022, Mei 7). Maltese, a language so unique in Europe. Orien XII. Dipetik daripada https://orientxxi.info/magazine/maltese-a-language-so-unique-in-europe,5590

Grima, F. (2019, Ogos 25). It happened this month: The Arab conquest of Malta in 870. Times Malta. Dipetik daripada https://timesofmalta.com/articles/view/it-happened-this-month-the-arab-conquest-of-malta-in-870.730621

Rousseau, B. (2016, Julai 1). How do you say ‘eelcome to Europe’ in Maltese? Check an Arabic dictionary. The New York Times. Dipetik daripada https://www.nytimes.com/2016/07/02/world/what-in-the-world/maltese-european-union-arabic-language.html


Yu Kil Chun: Patriot Nasionalis Korea Pejuang Bahasa Korea

Beliau adalah seorang perantis dalam Pergerakan Kebangkitan Patriotik Korea dan melalui hasil kerjanya, beliau telah menunjukkan arah baru dalam pemodenan Korea. Beliau melanjutkan pelajaran ke luar negara dan melihat sendiri proses pemodenan serta peradaban di Amerika Syarikat serta Jepun.

Aktivis kemerdekaan Korea, Ahn Chang Ho menggelarkannya sebagai patriot ideal di Korea atas sumbangannya dalam pemodenan serta reformasi bahasa di Korea. Ini adalah kisah tentang Yu Kil Chun, satu nama yang tidak begitu dikenali, tetapi telah menjadi penghubung yang mencorakkan pemodenan Korea.

Sejarah awal

Yu Kil Chun telah dilahirkan pada tahun 1856, di Seoul. Seawal usia kanak-kanak, beliau telah didedahkan dengan ajaran tradisional Confucianism di bawah ajaran datuknya, Yu Ch’i-Hong serta datuk sebelah ibunya, Yi Kyong Jik. Sewaktu zaman kanak-kanak, Yu Kil Chun telah menghabiskan pembacaan buku Four Book and Three Classics, iaitu buku teks rasmi bagi ajaran Confucianism.

Pada usia 15 tahun, beliau telah memohon untuk menduduki peperiksaan daerah. Puisi yang ditulisnya telah dinilai sebagai suatu karya yang begitu elegan  sehinggakan Park Kyu Su, iaitu Pengarah bagi Hongmungwan (Pejabat Penasihat Istimewa) memuji laras bahasa yang digunakannya. Disebabkan inilah, Yu Kil Chun telah mendapat peluang untuk bertemu sendiri dengan Park Kyu Su buat pertama kalinya. Selepas pertemuan ini, Yu Kil Chun kembali belajar bagi persediaan untuk peperiksaan awam negara.

Pada September 1874, Yu Kil Chun telah mula belajar secara langsung daripada Park Kyu Su yang pada waktu itu telah bersara daripada jawatan kerajaan. Pada waktu inilah, Yu Kil Chun mula memperoleh idea-idea baru tentang pemodenan, budaya barat serta reformasi bahasa.

Malah, Park sendiri telah mencadangkan kepada Yu Kil Chun untuk membaca buku Haiguo Tuzhi yang ditulis oleh Wei Yuan, kerana menganggapnya sebagai sumber yang kritikal dalam memahami kesan pengaruh Barat dalam era tersebut. Pada tahun ini jugalah Yu Kil Chun telah mengambil keputusan untuk tidak menduduki peperiksaan awam negara setelah menerima buku tersebut daripada Park Kyu Su.

Pada tahun 1875, setahun selepas dia berhenti daripada belajar untuk peperiksaan awam negara, sebuah kapal tentera Jepun telah memberi amaran terhadap Korea di pesisiran Pulau Kanghwa. Pada waktu itu jugalah Yu Kil Chun menghasilkan sebuah puisi yang menyatakan pendapatnya bahawa para ahli intelektual perlu memberi perhatian terhadap perubahan yang berlaku dalam negara dan tidak hanya bergantung kepada buku-buku lama untuk membangunkan negara.

Selepas Park Kyu Su meninggal dunia pada Februari 1877, Yu Kil Chun belajar pula dengan Kang Wi, seorang askar yang juga pemuisi hebat serta mempunyai minat yang mendalam dalam bidang bahasa. Minat Kang Wi dalam bahasa ini telah mendorong beliau untuk menghasilkan sebuah buku yang menganalisis huruf vowel dan konsonan tulisan asli Korea. Kajian yang dilakukan oleh Kang Wi dalam tulisan Korea ini telah banyak mempengaruhi idea Yu Kil Chun dalam reformasi bahasa.

Pada usia 25 tahun, Yu Kil Chun telah pergi ke Meiji, Jepun untuk melanjutkan pengajian matrikulasinya di Universiti Keio selama setahun. Di universiti inilah Yu Kil Chun telah mempelajari maksud serta prinsip pemodenan daripada Fukuzawa Yukichi, iaitu reformis Meiji Jepun yang aktif dalam aktiviti reformasi bahasa di Jepun. Setelah pulang ke Korea pada Disember 1882, Yu Kil Chun telah dilantik sebagai pegawai di Jabatan Menteri Asing.

Pada Julai 1883, beliau telah dipilih dalam misi pertama Korea ke Amerika Syarikat. Setelah menyelesaikan pengajiannya di universiti berkenaan, pada usia 28 tahun, Yu Kil Chun telah merantau ke Amerika Syarikat sebagai sebahagian daripada delegasi pertama Korea bagi meninjau  dan melihat sendiri industri serta corak pentadbiran di negara tersebut. Di Amerika Syarikat, beliau telah menuntut di Governor Dummer Academy.

Penglibatan dalam reformasi bahasa

Penglibatan pertama Yu Kil Chun dalam bidang bahasa adalah pada tahun 1883 apabila Kim Ok Hyun, seorang reformis telah memintanya untuk pulang ke Korea bagi membantu urusan penerbitan akhbar Korea yang pertama, iaitu Hansong Sinbo. Walaupun akhbar ini tidak berjaya diterbitkan, namun Yu Kil Chun telah memberikan sumbangannya dalam menyusun edisi pertama akhbar (Sinmun Cha’anggansa) ini melalui gaya kukhanmun iaitu penulisan secara Sino-Korea yang menggabungkan tulisan asli Korea dan hanja.

Susunan edisi akhbar ini dikatakan merupakan penggunaan rasmi yang pertama bagi gaya kukhanmun. Walaupun edisi pertama akhbar ini tidak berjaya diterbitkan, akhbar-akhbar lain selepas itu, iaitu Hansong Chubo serta Nanjong Ch’waryo yang telah diterbitkan pada tahun 1886 telah menggunakan gaya kukhanmun ini dalam penulisan mereka setelah melihat usaha Yu Kil Chun dalam usaha penerbitan Hansong Sinbo.

Usaha dan tindakan pertama pihak kerajaan dalam aktiviti reformasi bahasa ini telah dilihat dalam pembentukan titah perintah diraja susulan daripada kebangkitan dalam Reformasi Kabo 1894. Pada 2 November 1894, titah perintah mengenai penulisan awam ini yang dikeluarkan antara lainnya menyatakan:

“Kesemua undang-undang serta titah perintah harus menggunakan gaya tulisan kungmun sebagai asasnya, dan boleh meletakkan terjemahan dalam hanmun atau menggabungkan kungmun dan hanmun bersama-sama”.

Walau bagaimanapun, tiada pihak yang mengambil perhatian terhadap penggunaan kungmun (skrip nasional, atau tulisan asli Korea, nama lain sebelum Hangeul) seperti dalam titah perintah ini dan gaya kukhanmun tetap diteruskan dalam penulisan. Yu Kil Chun sendiri terus menggunakan gaya penulisan Sino-Korean ini selepas Reformasi Kabo 1894.

Sumbangan penting Yu Kil Chun dalam bidang bahasa ini mula terserlah apabila beliau menjadi penulis kepada buku tatabahasa pertama Korea, iaitu sebuah karya yang diusahakannya pada tahun 1895.

Selama beberapa tahun, karya ini melalui banyak draf dan versi sebelum akhirnya diterbitkan pada tahun 1909, dan dikenali sebagai Taehan Munjon. Yu Kil Chun juga aktif dalam hal pendidikan yang mana pada tahun 1908, beliau telah menerbitkan sebuah esei atau rencana bertajuk ‘Pendapat Terhadap Pendidikan Sekolah Rendah’. Dalam esei ini beliau mempertikaikan penggunaan tulisan gaya kungmun dalam buku teks sekolah rendah, yang mana beliau menyatakan:

“Sebab untuk kita menggunakan bahasa kebangsaan adalah, selain daripada memudahkan latihan kanak-kanak, ia juga memupuk semangat kebangsaan dalam diri mereka.”

Buku tatabahasa pertama karya Yu Kil Chun iaitu Taehan Munjon yang diterbitkan pada tahun 1909 memuatkan beberapa teguran beliau yang menunjukkan falsafahnya dalam bidang bahasa serta pendapatnya berkaitan hubungan antara bahasa dan bangsa. Pada ruang ‘Pendahuluan’ buku berkenaan beliau menyatakan:

“Baca! Bacalah buku Taehan Munjonku ini! Wahai bangsaku! Sebagai pewaris kepada Tangun, kita rakyat Korea mempunyai bahasa serta tulisan asli kita yang tersendiri. Ini membolehkan kita menyebut dan memaknai apa yang disebut dan menunjukkannya melalui penulisan; semangat ‘Kesatuan dalam Ucapan dan Penulisan’ (onmun ilch’i) yang telah dicapai lebih daripada empat ribu tahun..”

Idea tentang pemodenan dan hak rakyat

Sewaktu berada di Jepun, Yu Kil Chun sedar bahawa apa yang menggerakkan pemodenan yang pantas di Jepun adalah hasil daripada apa yang diikuti daripada peradaban Barat, dan beliau juga belajar bahawa sesuatu peradaban itu berkembang daripada persaingan. Berdasarkan pngetahuan dan maklumat yang diperolehnya sewaktu di Jepun, beliau telah menulis dua esei, iaitu Segye Taeseron dan Kyŏngjaengron yang menyatakan pandangan realistiknya dalam peradaban dunia.

Yu Kil Chun sebenarnya mula memahami dan menyokong idea pemodenan apabila beliau memilih untuk berpegang kepada Shilhak berbanding Confucianism yang tradisional. Shilhak adalah pegangan yang lahir hasil daripada gerakan reformasi sosial Confucianism pada akhir abad ke-19 di Korea.

Malah selepas menjadi pengikut kepada Shilhak, beliau pernah dua kali memberi cadangan kepada Raja Gojong (tahun 1877 dan 1883) agar peperiksaan awam negara dihapuskan dan para intelektual dipilih melalui pendidikan yang lebih praktikal.

Beliau banyak membaca karya-karya daripada sarjana Shilhak seperti Yu Hyŏng-won, Chŏng Yag-yong, dan Ch’oe Sŏng-hwan. Yu Kil Chun telah lulus dalam peperiksaan awam negara pada tahun 1892 walaupun masih meneruskan pembelajarannya dalam fahaman Shilhak.

Usahanya untuk kebangkitan dan kesedaran bangsa ini mula berkembang melalui Revolusi Gapo pada tahun 1894, yang mana dalam revolusi ini, pemerintah Korea memulakan usaha pemodenan dalam setiap peringkat masyarakat. Usaha ini termasuklah menghapuskan sistem kelas sosial, menggantikan kalendar lunar dengan kalendar Gregorian, memodenkan sistem ketenteraan, dan memperkasakan sistem imunisasi.

Tuduhan menyokong Gaehwadang

Pembelajaran Yu Kil Chun di Amerika Syarika tidak dapat bertahan lama akibat daripada keadaan politik di Korea. Kudeta Gapsin telah membawa kepada penahanan sahabat reformis beliau dan pihak kerajaan terpaksa berhenti daripada memberikan beliau bantuan kewangan untuk belajar. Beliau pulang ke Korea melalui laluan Eropah dan melawati beberapa buah negara lain sebelum tiba di Korea.

Apabila Yu Kil Chun tiba di Hanseong (nama lama bagi Seoul), beliau telah dituduh menjadi penyokong bagi Gaehwadang, iaitu sebuah parti kebangkitan yang membawa kepada Kudeta Gapsin dan telah dikenakan tahanan dalam rumah antara tahun 1885 hingga 1894. Sewaktu dalam tahanan inilah, Yu Kil Chun telah menulis sebuah buku bertajuk Seoyu Gyeonmun (Observation on Travels in the West), yang mana buku ini telah ditulis menggunakan campuran tulisan asli Korea serta Hanja.

Sebagai salah seorang daripada rakyat Korea pertama yang telah melakukan perjalanan ke luar negara pada abad ke-19, buku ini merupakan salah satu karya pertama di Korea yang menggambarkan Eropah dan Amerika Syarikat.

Terdiri daripada 20 jilid dalam 556 halaman, buku ini memperkenalkan secara umum dunia global, maklumat geografi mengenai negara-negara Barat, ciri-ciri bandar-bandar besar, termasuk sistem kewangan dan pendidikan setiap bandar yang dilawati.

Di samping itu, buku ini turut memperkenalkan perspektif Amerika dan Eropah mengenai konsep kedaulatan, kemerdekaan, dan persamaan. Buku ini adalah pencetus kepada ideanya untuk pemodenan dan kebangkitan Korea.

Kesimpulan

Yu Kil-chun adalah intelektual perintis dan antara yang pertama dalam kalangan intelektual Korea yang melihat secara langsung serta merasai peradaban Barat. Dia pertama kali mengenali kekuatan tamadun Barat melalui Shilhak.

Selain itu, beliau juga melakukan banyak reformasi dalam bahasa dan tulisan Korea melalui buku-buku serta esei yang dihasilkannya. Melalui reformasi ini, beliau menekankan kepentingan bahasa dalam membentuk bangsa serta memodenkan sesebuah negara.

RUJUKAN:

Choi, Y. (2014). Yu Kil-Chun’s moral idea of civilization and project to make all people gentlemen. Asian Philosophy, 24(2), 103–120.

Kim, G. C. (1914). Yu Kil – Chun ( 1856 – 1914 ): A Bridge – Person of Korea to the West and the First Korean Student in the United States. Retrieved January 31, 2021, from http://sites.bu.edu/koreandiaspora/individual s/boston-in-the-1880s/yu-kil-chun-1856-1914- a-bridge-person-of-korea-to-the-west-and- the-first-korean-student-in-the-united-states/

King, R. (1998). Nationalism and the Construction of Korean Identity. Korea Research Monograph, 33.


Siapa Punya Angkara Empayar Uthmaniyah Jatuh?

Sebelum itu aku ingin jelaskan ini hanya sekadar pandangan dari kaca mata aku sendiri kerana aku bukan orang Turki, aku tak boleh menjawab dari sudut pandangan mereka. Tetapi atas dasar mempertimbangkan hakikat bahawa Mustafa Kemal diberi gelaran ‘Ataturk Gazi’, aku rasa ramai yang mungkin sependapat dengan aku.

Perkara pertama yang mesti kita pertimbangkan adalah, hanya kerana sesuatu perkara itu memiliki kepentingan sejarah tidak bermaksud bahawa ia harus kekal selama-lamanya.

Tak ramai yang dapat mengatasi kekuasaan dan kepentingan dalam sejarah seperti yang pernah dilakukan oleh kerajaan Byzantium.

Namun selepas berabad-abad berlalu, Byzantine mula lemah, dan digantikan oleh Uthmaniyah. Begitu juga dengan Uthmaniyah.

Satu perkara lagi, yang dah lama ingin aku luahkan tapi bimbang disalah erti, iaitu perkara yang sering dilupakan oleh ramai orang yang tidak setuju dengan Ataturk, dan tak mungkin akan setuju dengan hakikat ini, iaitu Ataturk bukan orang yang mengkhianati Uthmaniyah. Tapi ia adalah sebaliknya. Uthmaniyah telah mengkhianati rakyat empayarnya sendiri.

Semuanya bermula setelah Empayar Uthmaniyah kalah dalam Pe-rang Dunia Pertama. Pihak Sekutu memutuskan bahawa empayar itu akan dipecah-pecahkan seperti Jerman. Nasib Uthmaniyah ditentukan oleh Perjanjian Sevres yang jauh lebih keras daripada Perjanjian Versailles, syarat yang dikenakan ke atas Jerman.

Baca isi kandungan perjanjian disini:

Syarat-syarat Perjanjian Versailles saja dah cukup keras sehingga ia menyebabkan Jerman terciduk putus asa dan dengan kekecewaan itu lalu mereka pun beralih kepada parti Nazi yang menjanjikan penyelesaian mudah untuk semua masalah mereka. Sekarang bayangkan syarat-syarat yang jauh malah lebih keras dikenakan ke atas orang Turki.

Turki akan dibahagi-bahagikan mengikut kehendak kuasa-kuasa besar Eropah. Selebihnya akan dibahagi untuk memberikan tanah kepada orang Armenia, Kurdish dan Yunani. Kepingan berwarna kuning yang sangat kecil yang korang lihat pada peta pertama ini akan menjadi negara Turki yang baru.

Menambahkan lagi malapetaka, kantung kewangan kerajaan dan akses terhadap setiap banknya akan dikendalikan oleh kuasa-kuasa besar ini. Orang Turki bahkan tidak akan dapat menagih perdagangan di tanah kecil ini. Pada dasarnya, orang Turki akan diturunkan darjat menjadi hamba abdi.

Kuasa-kuasa besar akan memastikan empayar yang pernah menakutkan bangsa Eropah ini tidak akan bangkit lagi. Sultan Uthmaniyah yang terakhir, Sultan Mehmed VI Vahdettin lebih memilih untuk menandatangani perjanjian ini selagi dia diizinkan meneruskan hidupnya dengan mewah.

Mustafa Kemal memutuskan untuk memerangi raja ini yang akan menjual rakyatnya sendiri, serta memerangi pihak penjajah yang sedang membina penempatan untuk bangsa Yunani. Dia mengetuai Pe-rang Kemerdekaan Turki dan apabila dia menang. Kesultanan dibubarkan kerana tidak ada lagi tuntutan dari mana-mana pewaris setelah Sultan yang terakhir melarikan diri menaiki kapal British.

Namun, kenapa Mustafa Kemal tidak menghapuskan kekhalifahan? Kenapa Shahzade Abdülmecid dilantik sebagai Khalifah? Kerana sistem sekular idea Mustafa Kemal masih menganggap agama sebagai salah satu elemen paling penting walaupun ia dipisahkan dari pentadbiran. Mustafa Kemal boleh berfikir sebegitu rupa walaupun dia bukan seorang yang alim beribadat.

Tetapi kesilapan Abdülmecid adalah, dia menjalinkan hubungan dengan kumpulan radikal agama dari luar Turki, maka akhirnya kekhalifahan yang sudah tak relevan itu dibubarkan jua pada tahun 1924.

Lihat peta di atas iaitu peta Republik Turki dan kemudian lihat apa yang Perjanjian Sevres tawarkan kepada orang Turki. Menurut pendapat korang, peta yang mana satu lebih disukai dan akan dipilih oleh orang Turki?

Sekarang cuba fikir, siapa yang lebih layak untuk digelar sebagai anak jantan kepada ‘Osman Ghazi’, Mustafa Kemal atau Sultan Mehmed VI? Pemimpin Bani Uthmaniyah yang tulen pada awal kebangkitannya tidak meraih kuasa dengan duduk di atas takhta di istana berhias dan menjalani kehidupan mereka dengan bermewah-mewahan.

Mereka melakukannya dengan memimpin suku Turki Oghuz menghadapi pertempuran dan membangun kerajaan dengan pedang dan darah keringat. Ataturk yang tidak berdarah Turki asli nampaknya lebih memiliki ciri-ciri seorang pejuang Uthmaniyah yang asli berbanding sultan-sultan terakhir Uthmaniyah.

Memang sayang seribu kali sayang bila Uthmaniyah dibubarkan setelah 600 tahun berkuasa, tapi apa lagi pilihan yang boleh ditawarkan ketika itu? Rakyat sendiri pun dah hilang keyakinan kepada Dinasti Uthmaniyah. Ini hakikat yang pahit harus kita telan, Ataturk wujud atau tak wujud, Uthmaniyah pasti akan tetap runtuh jua.

Empayar itu dihapuskan agar Republik Turki yang baru dapat memulakan kembali bermula dari kertas kosong dan menuju ke masa depan, dan bukannya sentiasa terpe-rangkap dalam masa silam. Segala yang dilakukan, adalah demi rakyat. Samalah sebagaimana Sultan Mehmed II lakukan selepas menakluk Konstantinople, baginda mulakan segalanya bermula dari kosong.

Akhir sekali mari kita simpulkan secara hipotesis, seandainya walaupun setelah memenangi pe-rang kemerdekaan, Khilafah Uthmaniyah dibiarkan wujud oleh Ataturk. Tapi, apa yang akan dicapai?

Hanya sekadar Khalifah di atas nama. Seorang khalifah yang tidak mempunyai kawalan ke atas kota-kota suci Mekah dan Madinah. Seorang khalifah yang tidak akan dihormati di mata bangsanya sendiri. Orang Arab akan semakin membenci negara Turki yang baru ini. Dan macam-macam lagi.

Nak kata Ataturk ini pro-British? Jadi, kenapa dia memerangi British hingga pernah menang semasa di Galipoli? Sultan Suleiman Kanuni pun seorang yang Europhile, tapi baginda tetap memerangi Eropah. Mengagumi sebuah ketamadunan itu tak bermakna menyokong. Ataturk hanya melihat Inggeris sebagai satu tamadun yang semakin maju dan mengatasi bangsanya sendiri.

Apa yang Ataturk lakukan adalah logik dan juga satu-satunya cara untuk ‘move on’ dari masa lalu. Tetapi aku tetap tidak menyokong beberapa tindakannya yang bertentangan dengan norma seperti menukar azan ke bahasa Turki, walau bagaimanapun, seperti yang biasa aku katakan, apa yang kita nak jangkakan dari seorang Ataturk yang jahil tukil itu?

Kenapa Ataturk tak ada kena mengena langsung dengan kejatuhan Uthmaniyah? Nah, ini beberapa sebab utama kejatuhan Uthmaniyah dan tidak ada satu pun yang berkaitan dengan Atatürk.

– Laluan perdagangan tidak lagi melalui wilayah Uthmaniyah sehingga menyebabkan ekonomi merosot

– Penemuan benua Amerika menghasilkan terlalu banyak sumber perak untuk dibawa ke Eropah. Ini menyebabkan inflasi ekonomi Uthmaniyah.

– Revolusi Perancis tahun 1789 menyebabkan munculnya ideologi atau gerakan nasionalis dan menyebabkan beberapa kebangkitan revolusi bermula di tempat lain, bukan Turki saja.

– Kerana beberapa salah tafsir hukum agama yang bias dalam membuat keputusan yang berat sebelah hingga menyebabkan teknologi percetakan hanya tiba ke wilayah Uthmaniyah 300 tahun selepas ia dicipta.

– Uthmaniyah gagal menginovasikan pencapaian teknologi dari luar, lebih selesa menjadi pengguna berbanding mengikut jejak langkah nenek moyang pada abad pertengahan.

– Gagal mengekalkan pencapaian ketenteraan selepas kema-tian Sultan Abdülaziz.

– Pepe-rangan dengan Empayar Rusia selama 300 tahun menghancurkan ketenteraan dan ekonomi.

– Sultan/Padişah selepas era Sultan Abdülhamid II tidak berpendidikan tinggi, tidak berkarisma, tidak kompetitif.

– Kejatuhan sebenar Uthmaniyah adalah kerana pihak yang menggulingkan Sultan Abdülhamid II, tetapi pada waktu itu, Mustafa Kemal Ataturk hanyalah seorang askar biasa. Yang menjatuhkan Sultan adalah kumpulan Turki Muda, yang turut dianggotai oleh golongan aristokrat dari istana dinasti itu sendiri.

Jika benar Ataturk itu pembenci Uthmaniyah sekali pun, tetap bukan dia yang menjadi punca pokok akan kejatuhan Empayar Uthmaniyah. Dia adalah insan yang melengkapkan puzzle terakhir kejatuhan Uthmaniyah yang dah dipasang oleh bangsawan, sultan-sultan, malahan rakyat Uthmaniyah sebelum ini.


Keutamaan Transformasi Tabung Haji

Tabung Haji kini memiliki pendeposit antara yang tertinggi di Malaysia iaitu sekitar 9 juta orang dan hasil deposit itu semua nilainya sekitar RM 64 billion. Tabung Haji juga merupakan “mentor” kepada negara negara islam dalam pengurusan jemaah haji kerana kepakaran Tabung Haji.

Namun dengan bilangan pendeposit yang amat tinggi, pastinya bukan satu tanggungjawab kecil yang harus dipikul. Semestinya ia datang dengan satu cabaran yang besar. Jadi Tabung Haji telah melakukan satu pelan transformasi untuk menjamin kepentingan semua pendeposit.

Tabung Haji akan memberikan focus untuk mengukuhkan pendapatan mereka yang berulang dan hanya memilih sektor industri yang lebih kukuh seperti hartanah, konsesi, perladangan, infrastruktur dan hotel yang mematuhi syariah islam.
Tabung Haji juga dalam perancangan bagi menaikkan pertumbuhan pendapatan yang kukuh dan berdaya saing. Tiga  prinsip asas akan dijadikan panduan untuk menepati sasaran yang telah ditetapkan. Tiga prinsip asas itu ialah:

•	Kekal relevan sebagai pengurus dan perkhidmatan haji dan syarikat pelaburan milik kerajaan (GLIC).

•	Mewujudkan nilai ekonomi untuk Tabung Haji dan pihak berkepentingan melalui prestasi yang cemerlang.

•	Mematuhi sepenuhnya hak dan tadbir urus korporat serta memenuhi aspirasi pihak berkepentingan.